Doksuri taufan paling kuat landa China

NAN'AN, 29 Julai- Taufan Doksuri yang mengakibatkan banjir di China telah menyebabkan tanah runtuh di beberapa kawasan negara itu.Peramal negara menjangkakan ribut kuat akan berlaku dalam masa tiga hari akan datang "Hujan lebat dijangka melebihi 220,000 kilometer persegi, sekali gus boleh menjejaskan 130 juta penduduk," katanya kepada pemberita di sini.Doksuri adalah taufan paling kuat melanda China tahun ini dan yang kedua terkuat melanda wilayah tenggara Fujian selepas Taufan Meranti pada 2016. Ia memaksa penutupan sekolah dan premis perniagaan serta pemindahan pekerja dari pelantar minyak dan gas di luar pesisir pantai . - REUTERS


Gelombang haba ancam separuh daripada kanak-kanak di Eropah dan Asia Tengah

GENEVA, 29 Julai - 92 juta kanak-kanak di Eropah dan Asia Tengah, atau separuh daripada kesemua penduduk muda di rantau ini didapati lebih kerap terdedah kepada gelombang haba iaitu dua kali ganda purata global.Negara di rantau itu kini merasakan bahang akibat krisis iklim, dengan kesihatan dan kesejahteraan kanak-kanak paling terjejas teruk.Pengarah Serantau Dana Kanak-Kanak Pertubuhan Bangsa-Bangsa Bersatu (UNICEF), Regina De Dominicis berkata angka itu dijangka meningkat kepada semua kanak-kanak pada 2050.

Katanya implikasi negatif terhadap kesihatan sebahagian besar kanak-kanak di rantau itu sewajarnya menjadi pemangkin kepada kerajaan untuk segera melabur dalam langkah-langkah mitigasi.Gelombang haba juga menjejas pendidikan kanak-kanak kerana menghalang keupayaan mereka untuk menumpukan perhatian dan belajar.Lebih membimbangkan, kira-kira 81 peratus daripada kanak-kanak ini akan mengalami tempoh gelombang haba berpanjangan, manakala 28 peratus akan menghadapi keadaan gelombang haba lebih teruk.-UN NEWS


Matthias Jaissle dinamakan sebagai jurulatih baharu Al-Ahli

PARIS, 29 Julai - Kelab Arab Saudi, Al-Ahli pada Jumaat menamakan Matthias Jaissle sebagai jurulatih baharu mereka.Jurulatih berusia 35 tahun itu berpindah daripada juara liga Austria, RB Salzburg.Jaissle dianggap sebagai salah seorang pengurus berkaliber menyertai beberapa pemain berprofil tinggi seperti Cristiano Ronaldo dan Karim Benzema yang berpindah ke Liga Pro Saudi dengan gaji yang tinggi.

Al-Ahli dalam satu kenyataan di media sosial berkata kelab tersebut mengalu-alukan kehadiran Jaissle ke kelab itu."Kami mengucapkan selamat datang kepada Matthias Jaissle," beberapa jam selepas kelab berkenaan mendedahkan penyerang Manchester City, Riyad Mahrez sebagai pembelian terbaharu mereka.Ketika bersama Salzburg, Jaissle membawa kelab berkenaan menjulang kejuaraan Austria bagi dua musim berturut-turut.Jaissle menyertai beberapa pengurus Eropah ternama seperti Steven Gerrard (Al-Ettifaq), Jorge Jesus (Al-Hilal) dan Luis Castro (Al-Nassr) bagi menyertai liga Arab Saudi musim ini.-AFP


Empat tentera hilang, helikopter terhempas dan karam di lautan

(FOTO HIASAN / ROYAL AUSTRALIAN NAVY)

BRISBANE, 29 Julai- Empat anak kapal tentera Australia hilang selepas helikopter yang mereka naiki terhempas dan karam di perairan pantai timur laut negara itu ketika sedang menjalani latihan ketenteraan, kata Menteri Pertahanan Richard Marles pada Sabtu.MRH-90 Taipan terhempas lewat malam Jumaat di perairan subtropika di Pulau Hamilton, Queensland, ketika mengambil bahagian dalam latihan Talisman Sabre yang disertai 30,000 orang."Ketika kami bercakap dengan anda sekarang, empat anak kapal itu masih belum ditemui," kata Marles selepas pencarian selama hampir 12 jam, yang akan diteruskan hari ini."Keluarga empat anak kapal telah dimaklumkan mengenai kejadian ini dan harapan dan minda kami tertumpu kepada anak kapal dan keluarga mereka," tambahnya."Kami berharap untuk mendapat berita yang lebih baik hari ini."Latihan Talisman Saber turut disertai tentera dari Jepun, Perancis, Jerman, dan Korea Selatan.Latihan itu telah memasuki minggu kedua dan sedang menguji logistik berskala besar, pertempuran darat, pendaratan amfibia dan operasi udara.Australia kini sedang memulakan rombakan besar-besaran angkatan tenteranya, beralih ke arah keupayaan serangan jarak jauh.-AFP

(FOTO HIASAN / ROYAL AUSTRALIAN NAVY)


Perang di India, jejas imej Modi

KANGVAI, 28 Julai- Lebuh raya di sepanjang satu batu di negeri Manipur, India menjadi kawasan kepada ketegangan yang telah membunuh lebih 180 orang sejak Mei dan menjejaskan imej Perdana Menteri India Narendra Modi.Pertempuran antara komuniti Meitei dan puak Kuki di timur laut negara itu berlarutan selama hampir tiga bulan. Ia amat memalukan Modi kerana India akan menjadi tuan rumah sidang kemuncak pemimpin G20 pada September dan bakal bertanding dalam pilihan raya umum tahun hadapan.Terdapat ketegangan antara kedua-dua kumpulan sebelum ini, tetapi keganasan semakin serius pada awal Mei selepas mahkamah tinggi negeri mengarahkan kerajaan untuk mempertimbangkan lanjutan faedah ekonomi yang dikhaskan untuk puak Kuki kepada Meiteis.Protes jalanan memuncak dan menjadi konflik bersenjata. Kubu dan pos di sepanjang lebuh raya dan di tempat lain di Manipur dibina, dan kerap berlaku tembak-menembak antara satu sama lain menggunakan senapang penembak tepat dan pistol.Puluhan ribu orang telah meninggalkan rumah mereka kerana pertempuran itu. Perkampungan turut dibakar dan ramai wanita diserang secara seksual, kata penduduk dan laporan media. Polis negeri yang dikuasai Meitei dilihat sebagai partisan manakala tentera telah diarah untuk menjaga keselamatan dan keamanan.Bagaimanapun tindakan itu tiada tanda sebarang penyelesaian awal.Sejarawan dan pengarang Ramachandra Guha menyifatkan situasi itu sebagai "campuran anarki, perang saudara dan pecahan lengkap pentadbiran negeri"."Ia adalah kegagalan perdana menteri pada ketika negara berdepan krisis yang teruk," tambah Guha, ketika bercakap dalam satu wawancara televisyen. "Narendra Modi hidup dalam dunianya sendiri dan dia tidak suka dikaitkan dengan berita buruk."Pejabat perdana menteri dan jurucakap kerajaan negeri tidak menjawab permintaan untuk mengulas.Kukis, merupakan satu pertiga daripada penduduk Meitei berdepan beban keganasan yang tidak seimbang. Menurut data kerajaan baharu yang disemak oleh Reuters minggu ini, dua pertiga daripadanya menjadi mangsa. Mereka kebanyakannya meninggalkan ibu kota Imphal dan sekitarnya kerana dikuasai oleh majoriti Meiteis.Kebanyakan keganasan dan pembunuhan berlaku di berhampiran kaki bukit Manipur, kata pegawai keselamatan.Lebuh raya daerah Bishnupur adalah salah satu zon penampan yang telah menyaksikan beberapa pertempuran paling teruk.- REUTERS

(Wanita Meitei menahan kereta bagi pemeriksaan di daerah Bishnupur/AFP)


Kilang Tesla di Texas terima panggilan ancaman tembak - polis

TEXAS, 28 Julai- Polis di Texas sedang menyiasat panggilan 911 yang melaporkan ancaman tembak di sebuah loji besar Tesla kata pihak berkuasa.Menurut jurucakap pejabat syerif daerah Travis menjawab panggilan kecemasan itu kira-kira pukul 5.00 pagi waktu tempatan. Panggilan itu diterima daripada seorang penembak di kilang Tesla Gigafactory di Austin, Texas.Bagaimanapun, pihak polis telah memeriksa kawasan loji besar tersebut namun tidak menemui penembak, ancaman atau kecederaan.Pekerja di dalam kilang itu menerima e-mel mengatakan, "ada seorang penembak berada di kawasan berhampiran lokasi lajur 35Z di Kilang Giga Texas. Sila dapatkan perlindungan dan tunggu maklumat lanjut."Pejabat polis memaklumkan, panggilan telefon itu sedang disiasat.- REUTERS

(Pemandangan kilang Tesla di Austin, Texas/REUTERS)


Ethiopian Airlines hadapi 'cabaran sebenar' selepas COVID-19

ADDIS ABABA, 28 Julai- Ethiopian Airlines berjaya mengharungi pandemik COVID-19 yang melanda seluruh dunia dengan mengubah strateginya. Syarikat itu satu-satunya penerbangan Afrika yang masih menguntungkan selain masih menghadapi "cabaran sebenar" dalam berdaya saing pada masa inflasi, kata Ketua Pegawai Eksekutifnya Mesfin Tasew kepada AFP.Tahun kewangan 2022-2023 yang berakhir pada 30 Jun "adalah tahun yang sangat berjaya," kata Mesfin Tasew dalam temu bual di ibu negara Ethiopia, Addis Ababa."Kami membawa 13.7 juta penumpang, iaitu menyaksikan pertumbuhan sebanyak 57 peratus berbanding tahun sebelumnya dan 10 peratus lebih tinggi daripada pra COVID-19. Kami juga membawa 740,000 tan kargo, iaitu hampir dua kali ganda sebelum pandemik," katanya.Syarikat milik kerajaan itu menjana pendapatan $6.1 bilion, meningkat 20 peratus berbanding tahun sebelumnya dan hampir 50 peratus lebih banyak daripada pendapatan sebelum COVID-19.Syarikat penerbangan itu beralih kepada pengangkutan kargo apabila bilangan penumpang jatuh mendadak."Angka itu menunjukkan kami telah pulih sepenuhnya daripada kesan COVID-19," kata Mesfin, yang dilantik ke jawatan itu pada Mac 2022.Katanya, kesan wabak itu masih boleh dirasai dalam bentuk "inflasi yang tinggi... berikutan kos operasi yang dan harga bahan api yang tinggi."COVID-19 turut menyebabkan gangguan kepada rantaian bekalan global dan menyebabkan kekurangan alat ganti yang diperlukan untuk pembaikan."Kadang-kadang kami menghadapi kesukaran untuk menerbangkan semua kapal terbang, kami terpaksa menunggu pesawat lain mendarat untuk mendapatkan beberapa bahagian alat ganti," katanya.Dia menjangkakan masalah itu dapat diselesaikan dalam tempoh tiga tahun, "tetapi hari ini adalah cabaran sebenar."- AFP


Malaysia kecam pencerobohan Israel terhadap Masjid Al-Aqsa

PUTRAJAYA, 29 Julai - Malaysia mengutuk sekeras-kerasnya pencerobohan tentera dan pendatang Israel yang diketuai Menteri Keselamatannya ke dalam Masjid Al-Aqsa dan perkarangannya pada Khamis.Wisma Putra menerusi kenyataan memaklumkan, pencerobohan itu jelas mempamerkan tindakan provokasi dan mencemarkan kesucian Masjid Al-Aqsa.

"Malaysia tidak akan sekali-kali membenarkan sebarang percubaan tentera penjajah yang bertujuan mengubah status sejarah dan undang-undang Baitulmaqdis dan Al-Haram Al-Sharif dan tidak akan mengiktiraf sebarang hasil daripada tindakan haram terbabit," kata kenyataan itu.Tambah Wisma Putra, Malaysia menyeru masyarakat antarabangsa untuk mempertahankan status undang-undang tapak suci dan meminta rejim Israel bertanggungjawab ke atas pencerobohan itu demi keamanan dan kestabilan.Malaysia juga kata Wisma Putra akan terus bersolidariti dengan rakyat Palestin dan mengulangi status Al-Haram Al-Sharif sebagai tapak suci umat Islam.Malaysia berpegang teguh dengan pendiriannya yang tidak berbelah bahagi bahawa rakyat Palestin berhak untuk sebuah negara yang merdeka dan berdaulat, berdasarkan sempadan sebelum 1967, dengan Baitulmaqdis Timur sebagai ibu negaranya.


Syarikat gergasi cip TSMC berhasrat terus kekal di Taiwan

TAIWAN, 28 Julai- Syarikat gergasi pengeluarann cip Taiwan Semiconductor Manufacturing Company (TSMC) berhasrat untuk "terus kekal di Taiwan" ketika ia melancarkan kemudahan besar-besaran di utara pulau itu pada Jumaat. Syarikat itu membangunkan cip mikro paling canggih di dunia.TSMC mengawal lebih separuh daripada keluaran cip mikro dunia, yang merupakan nadi ekonomi global moden termasuk telefon pintar, kereta dan peluru berpandu.Kebanyakan kemudahan penyelidikan dan pembangunan baharu TSMC berada di bandar utara Hsinchu. Kemudahan tercanggihnya menghasilkan wafer silikon yang lebih kecil dan menarik minat industri disebabkan teknologi berkaitan teknologi kecerdasan buatan (AI).Pada pelancaran kemudahan penyeldikan dan pembangunan (R&D) pada Jumaat, pengerusi Mark Liu berkata pusat itu akan "membangunkan teknologi terkemuka dunia dalam industri semikonduktor dengan lebih aktif untuk meneroka teknologi dua nanometer dan 1.4 nanometer, malah lebih kecil".Syarikat itu memulakan pengeluaran besar-besaran cip 1.4 nanometer iaitu lebih kecil daripada kuku. Ia mendahului pesaingnya Samsung, yang kini pengeluar cip kedua terbesar di dunia.Pengeluaran itu telah melangkaui Taiwan dan menimbulkan kebimbangan kuasa Barat mengenai industri penting yang berpusat di pulau itu. Tetapi CEO C.C. Wei berkata, TSMC berhasrat untuk terus mengekalkan kehebatan teknologinya di Taiwan."Kami mahu menggunakan peluang ini untuk menunjukkan kepada rakyat Taiwan dan keazaman TSMC untuk terus kekal di Taiwan," kata Wei semasa perasmian itu, yang dihadiri Perdana Menteri Taiwan serta pengasas TSMC Morris Chang.- AFP

(C. C. Wei bercakap semasa pelancaran kemudahan R&D di Hsinchu/AFP)


Taufan Doksuri membadai China

BEIJING, 28 Julai- Taufan Doksuri yang membawa angin kencang dan hujan lebat melanda tenggara China pada pagi Jumaat.Kelajuan angin sehingga 175 kilometer sejam direkodkan ketika ribut mencapai pantai wilayah Fujian sekitar pukul 10.00 pagi, kata penyiar CCTV negeri China.Kebimbangan kepada penduduk dan kemusnahan harta benda menyebabkan balai cerap cuaca negara memperbaharui "amaran merah" paling teruk pada Jumaat.Agensi berita negara Xinhua melaporkan "lebih 416,000 orang di Fujian dipindahkan ke tempat selamat".Di bandar Xiamen, beberapa jalannya dipenuhi pokok tumbang, manakala banjir besar berlaku di tempat lain dan menghalang laluan kenderaan. Gambar-gambar yang dikongsi di media sosial menunjukkan tiupan angin kuat yang membadai blok menara kediaman pada Jumaat di Jinjiang, kawasan di selatan bandar Quanzhou.Taufan Doksuri dijangka terus bergerak ke arah barat laut di atas tengah China apabila ia semakin lemah.Tetapi Xinhua melaporkan ribut akan menjejaskan "kawasan pantai Taiwan, Fujian, Zhejiang dan Guangdong, antara lain" sehingga pukul 8.00 pagi waktu tempatan pada Sabtu.Pusat Meteorologi Kebangsaan China juga memperbaharui amaran tahap jingga bagi ribut dan hujan di seluruh kawasan negara itu, berkuat kuasa dari pukul 2.00 petang pada Jumaat hingga 2.00 petang pada Sabtu.Kerajaan tempatan dan pihak berkuasa pengangkutan dinasihatkan mengambil langkah berjaga-jaga kerana sistem perparitan dan jalan raya dijangka terjejas akibat hujan lebat, lapor Xinhua.Doksuri menghentam utara Filipina pada Rabu, menumbangkan pokok, tiang elektrik, dan telah menyebabkan pemotongan elektrik serta tanah runtuh dan banjir.Angka kematian di Filipina meningkat kepada 13 orang manakala 21 lagi hilang termasuk empat penyelamat pengawal pantai, kata agensi bencana negara itu pada Jumaat.- AFP

(Sebatang pokok tumbang dilihat selepas Taufan Doksuri melanda di Xiamen/AFP)


Jumlah kematian kemalangan bot Filipina meningkat kepada 26 orang

MANILA, 28 Julai- Sebuah bot penumpang yang lebih muatan terbalik di tasik Filipina telah mengorbankan 26 orang, kata pengawal pantai pada Jumaat. Ketika pencarian masih diteruskan bagi mencari mereka yang masih hilang.Perahu kayu itu membawa kira-kira 70 individu dari sebuah pelabuhan di perbandaran Binangonan ke pulau Talim di tasik Laguna yang berhampiran ibu negara Manila pada Khamis. Angin kencang mencetuskan panik dalam kalangan penumpang yang bergerak ke satu sisi kapal dan menyebabkannya terbalik pada Khamis, kata pengawal pantai. Bagaimanapun kapasiti maksimum bot ialah 42 orang.Orang ramai yang berada di pantai menyaksikan kejadian ngeri itu berlaku. Pasukan penyelamat turut mencari mangsa di dalam air yang keruh.Rakaman video operasi yang dikongsi oleh pengawal pantai menunjukkan seorang lelaki berdiri di atas badan perahu menjerit, "Terdapat ramai orang di sini", ketika perahu itu cuba dipusingkan.Berdasarkan angka rasmi yang dikeluarkan pada Khamis, 40 orang terselamat dalam kejadian itu, namun tiga masih hilang.Ketika ditemui televisyen tempatan, jurucakap pengawal pantai Laksamana Muda Armando Balilo berkata, mereka sedang menjalankan operasi "mencari dan menyelamatkan mangsa.""Kami telah mengerahkan penyelam untuk memeriksa bahagian bawah (bot) sekiranya ada orang terperangkap di sana," kata Balilo.Pengawal pantai dan polis sedang menyiasat punca kemalangan, yang berlaku selepas beberapa jam Taufan Doksuri melanda utara Filipina."Kapten kapal itu berkata, hanya terdapat 22 penumpang tetapi dia kemudian mengaku membenarkan lebih ramai penumpang naik apabila disoal oleh pengawal pantai," kata Balilo.Jurucakap itu berkata Sebelum ini kapal itu mempunyai kebenaran untuk belayar, kata jurucakap yang ditemui. Bot telah diarah untuk tidak ke laut berikutan amaran angin ribut ketika taufan yang melanda selain mengakibatkan beribu-ribu orang terkandas di pelabuhan.Orang ramai memuatkan keranda mangsa ke atas bot untuk dibawa ke upacara pengebumian.- AFP

(Tangkap layar rakaman video oleh Pengawal Pantai Filipina/AFP)


Kerajaan AS diseru lebih telus tentang UAP, UFO - Saksi

(Antara UAP yang berjaya dirakam di beberapa lokasi/Reuters)

WASHINGTON, 28 Julai- Kerajaan Amerika Syarikat (AS) diseru supaya lebih telus mendedahkan mengenai fenomena anomali tidak dikenal pasti (UAP) atau objek terbang tidak dikenal pasti (UFO) yang didakwa pernah dilihat sebilangan individu terutama anggota tentera laut, sejak beberapa tahun kebelakangan ini.

Dua bekas juruterbang Tentera Laut, Ryan Graves dan David Fravor serta seorang bekas pegawai perisikan, David Grusch memberi keterangan pada Rabu lalu sebagai saksi, sambil memberi amaran objek berkenaan adalah ancaman terhadap keselamatan negara.

Graves berkata pada 2014, dia dan seorang rakan yang masing-masing memandu pesawat jenis F-18 Super Hornets telah dipintas sebuah UAP berbentuk kuib gelap ketika menjalankan misi latihan di Virginia Beach.

Laporan mengenai kejadian telah dibuat tetapi sehingga sekarang tiada sebarang penjelasan rasmi dikeluarkan daripada kerajaan.

“Objek itu digambarkan sebagai kiub kelabu gelap atau hitam di dalam sfera yang jelas, berada pada jarak 50 kaki dari pesawat utama dan dianggarkan berdiameter lima hingga 15 kaki.

“Komander misi menamatkan penerbangan serta-merta dan kembali ke pangkalan. Skuadron kami menyerahkan laporan keselamatan, tetapi tiada pengakuan rasmi mengenai kejadian.

“Tidak lama kemudian, pertemuan itu menjadi begitu kerap sehingga anak kapal akan membincangkan risiko UAP sebagai sebahagian daripada taklimat sebelum penerbangan,” katanya dalam sidang media di sini.

Sementara itu, Fravor menyifatkan teknologi UAP berkenaan sangat hebat dengan ketangkasan yang luar biasa.

“Kami melihat objek seperti gula-gula tic tac (bujur) putih kecil dan bergerak dengan sangat mendadak di atas air seperti bola ping pong. Teknologi yang kami (perlu) berdepan ini adalah jauh lebih hebat daripada sebarang teknologi yang kami ada,” katanya dalam sidang media sama.

Beliau bersama tiga yang lain menyaksikan objek itu ketika mengendalikan dua buah pesawat F-18 di luar pantai San Diego.

Pada masa sama, kerajaan juga diminta untuk mengwujudkan satu mekanisme agar juruterbang boleh melaporkan kejadian sedemikian tanpa rasa terancam atau takut kehilangan pekerjaan.

“Terdapat kebimbangan bahawa stigma yang dikaitkan dengan topik ini akan membawa kepada kesan profesional, sama ada melalui pengurusan atau mungkin pemeriksaan tahunan (fizikal dan mental),” jelas Graves.

Begitu juga bagi Grusch yang menyuarakan kebimbangan sekiranya UAP tersebut ada hubung kait dengan perisikan luar angkasa.

“Tidakkah kerajaan sedar adanya bukti nyata mengenai perisikan luar angkasa? Jika ‘ya’ bilakah anda fikir ini pertama kali berlaku?" katanya.

Minggu lalu, jurucakap Majlis Keselamatan Negara Rumah Putih, John Kirby berkata, UAP mempunyai kesan ke atas rangkaian latihan dan perlu dianggap sebagai isu yang sah. -Reuters

(Ryan Graves, David Grusch dan David Fravor)


Edar dadah: Singapura gantung Saridewi Djamani hari ini

SINGAPURA, 28 Julai- Singapura hari ini menjatuhkan hukuman gantung terhadap seorang warga tempatannya kerana mengedar dadah walaupun mendapat rayuan daripada kumpulan hak asasi manusia, selain menjadi hukuman mati pertama negara itu terhadap wanita dalam tempoh hampir 20 tahun."Hukuman mati yang dijatuhkan atas Saridewi Binte Djamani, 45, telah dilaksanakan hari ini pada 28 Julai 2023," kata Biro Narkotik Pusat dalam kenyataan.Saridewi disabitkan kesalahan mengedar dadah lebih 30.72 gram heroin iaitu lebih dua kali ganda jumlah yang boleh dikenakan hukuman mati di Singapura."Dia dijatuhkan hukuman pada 2018, diberi proses sewajarnya di bawah undang-undang dan diwakili peguam bela sepanjang proses itu."Dia merayu terhadap sabitan dan hukuman, dan Mahkamah Rayuan menolak rayuan Saridewi pada 6 Oktober 2022," kata biro tersebut sambil menambah bahawa rayuannya untuk pengampunan presiden juga ditolak.Saridewi adalah wanita pertama dihukum mati di negara itu sejak 2004 apabila Yen May Woen yang juga merupakan warga Singapura dihukum gantung atas jenayah sama.Wanita itu juga adalah banduan ke-15 yang dihantar ke tali gantung sejak kerajaan menyambung semula hukuman mati pada Mac 2022 selepas berehat selama dua tahun semasa pandemik COVID-19.Kumpulan hak asasi manusia termasuk Amnesty International menggesa kerajaan menghentikan hukuman mati minggu ini, dengan mengatakan tiada bukti hukuman tersebut bertindak sebagai penghalang kepada jenayah.Singapura mempunyai undang-undang antidadah paling keras di dunia iaitu mengedar lebih 500 gram kanabis (ganja) atau lebih 15 gram heroin boleh dihukuman gantung."Ini adalah hukuman mati keempat tahun ini dan akan ada satu lagi minggu depan (3 Ogos). Ia mengerikan bagi keluarga dan membimbangkan banduan hukuman mati yang lain," kata aktivis hak asasi Singapura, Kirsten Han.Singapura bagaimanapun menegaskan hukuman mati telah membantu negara itu menjadi salah satu negara paling selamat di Asia -AFP


Bot terbalik, angka korban meningkat 26 orang di Filipina

(Korban bot terbalik di Binangonan, Filipina, semalam/AFP)

MANILA, 28 Julai- Bilangan korban tragedi bot penumpang terbalik di sebuah tasik di sini meningkat kepada 26 orang hari ini, dengan pencarian masih diteruskan bagi mengesan mereka yang masih hilang.Difahamkan, bot berkenaan membawa muatan sarat melebihi kapasiti bot iaitu 42 orang, namun dilaporkan ia membawa seramai kira-kira 70 orang ketika kejadian semalam.Setakat ini, 40 orang berjaya diselamatkan dan tiga masih hilang dalam kemalangan yang berlaku di tasik Laguna dekat pulau Talim, bandar Binangonan, di sini.Polis sedang menyiasat punca kejadian yang berlaku beberapa jam selepas Taufan Doksuri melanda negara itu.Bagaimanapun, jurucakap pengawal pantai, Laksamana Muda Armando Balilo berkata, bot berkenaan telah mendapat kebenaran untuk belayar.Filipina, sebuah kepulauan yang mempunyai lebih 7,000 pulau, mempunyai rekod keselamatan maritim yang lemah, dengan ramai menjadi korban akibat kemalangan di laut setiap tahun. -AFP

(Pasukan penyelamat mengambil mayat mangsa bot terbalik di Binangonan, Filipina, semalam/ AFP, Philippine Coast Guard)

Berita berkaitan:Enam maut 'angkara' Taufan Doksuri di FilipinaTaufan Doksuri landa Filipina, ribuan penduduk dipindahkan


Putin janji hantar bijirin percuma ke enam negara Afrika

(Vladimir Putin (kanan) menyambut Presiden Guinea, Bissau Umaro Sissoco Embalo (kiri) pada sidang kemuncakRusia-Afrika kedua di Saint Petersburg,Rusia pada 27 Julai 2023/AFP)

MOSCOW, 28 Julai- Presiden Rusia, Vladimir Putin menawarkan bijirin percuma kepada enam negara Afrika pada sidang kemuncak kedua Afrika di St Petersburg.Tawaran itu berlaku selepas minggu lalu Rusia enggan melanjutkan perjanjian yang membenarkan eksport hampir 33 juta tan bijirin Ukraine dan produk makanan lain melalui Laut Hitam.Ukraine dan Rusia dianggap sebagai penyumbang produk bijirin terpenting untuk membantu memerangi masalah kelaparan di dunia.Dalam ucaptama pada sidang kemuncak itu semalam, Putin berkata, Rusia boleh 'menggantikan bijirin Ukraine' dan berjanji untuk menghantar bijirin ke enam negara Afrika tersebut."Dalam beberapa bulan akan datang kami akan dapat memastikan bekalan percuma sebanyak 25,000 hingga 50,000 tan bijirin ke Burkina Faso, Zimbabwe, Mali, Somalia, Republik Afrika Tengah dan Eritrea," kata Putin.Kremlin turut mendakwa negara Barat cuba menghalang negara Afrika daripada menyertai sidang kemuncak itu, yang kedua seumpamanya.Seramai 17 pemimpin Afrika termasuk Presiden Afrika Selatan, Cyril Ramaphosa dijangka hadir pada sidang kemuncak Rusia-Afrika yang berlangsung sehingga hari ini.Selain isu keterjaminan makanan, sidang kemuncak itu juga dijangka menyentuh mengenai memperluas perdagangan.Rusia adalah pembekal senjata utama ke Afrika. -AFP


Lapan mati, 11 cedera dalam letupan silo di Brazil

BRASÍLIA, 28 Julai- Sekurang-kurangnya lapan orang terbunuh dan 11 cedera dalam kejadian letupan silo di tapak sebuah koperasi pertanian di negeri Parana, selatan Brazil.Letupan pada petang Rabu itu melibatkan premis syarikat agroindustri C. Vale di perbandaran Palotina.

"Terdapat letupan di salah satu silo yang mencetuskan letupan kedua dan ketiga."Mangsa terakhir ditemukan di bawah timbunan jagung dan serpihan letupan," kata Tiago Zajac, jurucakap bomba negeri.Sementara itu, C. Vale yang merupakan syarikat pengeluar utama kacang soya, gandum dan jagung mengesahkan bahawa kemalangan berskala besar berlaku di unit penerimaan bijirin pusatnya di Palotina."Pasukan teknikal sedang berusaha menyiasat punca letupan," katanya dalam kenyataan. -AFP


Glasier cair, mayat pendaki 'timbul' selepas 37 tahun hilang

(Barangan peribadi mangsa yang berusia 38 tahun ketika hilang pada tahun 1986/Reuters)

GENEVA, 28 Julai- Mayat seorang lelaki pendaki Jerman yang hilang di pergunungan Swiss Alps, Switzerland  selama 37 tahun lalu akhirnya ditemukan baru-baru ini.Glasier yang mencair akibat perubahan iklim telah 'menimbulkan' jasad pendaki, 38, yang dilaporkan hilang pada tahun 1986.Beberapa pendaki menemukan mayat terbabit dan beberapa peralatan peribadinya di glasier Theodule, selatan negara itu pada 12 Julai lalu."Mayat dan barangan peribadinya muncul selepas glasier mencair."Pengesahan mayat dilakukan menerusi ujian Asid Deoksiribonukleik (DNA)," menurut kenyataan polis wilayah Valais, semalam. -Reuters


Helikopter terhempas di Siberia, enam terkorban

MOSCOW, 27 Julai- Enam terkorban dalam satu nahas helikopter terhempas pada Khamis di wilayah selatan Siberia di Altai.Menurut cawangan kementerian situasi kecemasan Rusia, helikopter jenis Mi-8 milik persendirian melanggar wayar elektrik semasa mendarat di kampung Tyungur dan terbakar.Dalam laporan itu menjelaskan bahawa kira-kira 16 orang penumpang berada dalam helikopter berkenaan, sembilan daripada mereka cedera dan seorang dilapor selamat, tidak memerlukan bantuan perubatan.Foto yang disiarkan kementerian menunjukkan anggota bomba sedang bekerja membersihkan serpihan yang hangus terbakar.Penyiasat Rusia berkata siasatan terhadap pelanggaran peraturan keselamatan pengangkutan udara itu telah dilancarkan.Pengangkutan udara seperti pesawat dan helikopter sering digunakan secara meluas di kawasan terpencil negara itu.Kemalangan membabitkan pengangkutan udara itu selalunya dikaitkan dengan cuaca buruk, kesilapan manusia atau isu teknikal.- AFP


Wilayah Odesa, Ukraine terus diancam Rusia

KIEV, 27 Julai- Serangan peluru berpandu Rusia ke atas infrastruktur pelabuhan di wilayah Odesa, selatan Ukraine pada awal pagi tadi menyebabkan sekurang-kurangnya seorang maut.Gabenor wilayah berkenaan, Oleg Kiper berkata tentera Rusia melancarkan peluru berpandu Kalibr dari kapal selam di Laut Hitam."Seorang pengawal awam yang dilahirkan pada 1979 maut akibat serangan. Peralatan salah satu terminal kargo rosak, sebuah bangunan keselamatan kecil dan dua kereta musnah," kata Kiper di media sosial.Serangan ke atas wilayah itu telah meningkat sejak awal bulan ini, susulan Rusia menarik diri daripada perjanjian penting berhubung kebenaran penghantaran selamat bijirin Ukraine dari pelabuhan Laut Hitam.Sementara itu, seorang lagi dilapor terbunuh berikutan serangan awal pagi tadi di bandar Kivsharivka di wilayah timur Kharkiv, kata gabenor Oleg Synegubov."Satu serangan berlaku bersebelahan bangunan kediaman lima tingkat. Rumah itu rosak, dinding runtuh di salah satu pangsapuri," kata Synegubov sambil menambah bangunan sembilan tingkat berhampiran juga rosak.Beliau berkata seorang wanita berusia 74 tahun maut dan empat lagi cedera.- AFP


Kebakaran hutan di pulau Gran Canaria, Sepanyol terkawal

SANTA CRUZ DE TENERIFE, 27 Julai- Ketua perkhidmatan kecemasan tempatan, Federico Grillo memaklumkan bahawa anggota bomba telah berjaya memadamkan kebakaran hutan yang memusnahkan kira-kira 400 hektar kawasan di tengah pulau Sepanyol, Gran Canaria.Pihak berkuasa mengisytiharkan kejayaan itu pada 12.42 pagi waktu tempatan, selepas insiden itu memaksa pemindahan ratusan penduduk kampung dari rumah mereka serta puluhan kanak-kanak dari tapak perkhemahan berhampiran puncak gunung.Tiga jalan ditutup manakala perkhidmatan kecemasan mengerahkan sembilan pesawat dan 250 anggota bomba untuk mengawal kebakaran."Malangnya, sebuah rumah telah terbakar di Pico de las Nieves. Tiada kecederaan dilaporkan," kata Grillo pada platform media sosial X, yang dahulunya dikenali sebagai Twitter.Sejak Rabu, pihak berkuasa telah membenarkan penduduk pulang ke rumah mereka untuk memeriksa kemungkinan kerosakan dan menjaga haiwan peliharaan mereka, diiringi pegawai keselamatan.Terdahulu pada bulan Julai, 4,000 orang telah dipindahkan dari rumah mereka di pulau La Palma, berhampiran Gran Canaria, ketika kebakaran hutan terbakar di luar kawalan manakala negara-negara di seluruh Eropah telah bergelut untuk menghadapi kebakaran hutan di tengah-tengah gelombang panas.- REUTERS


Singa laut pulih daripada 'jerutan' plastik dilepaskan semula ke habitat asal

(Singa laut yang pulih dari kecederaan dilepaskan semula ke laut/Reuters)

PUNTA MEDANOS, 27 Julai- Seekor singa laut dilepaskan semula ke habitat asal di lautan Argentina selepas pulih daripada kecederaan leher disebabkan pembungkus plastik.Pakar dari Fundacion Mundo Marino membawa haiwan terbabit ke kemudahan mereka selepas menyelamatkannya pada 1 Julai lalu di pantai sini.Ketika ditemui, mamalia berusia muda itu turut mengalami anemia dan kurang berat badan serta menjalani proses pemulihan selama 25 hari yang berakhir pada Selasa lalu.“Perkara pertama yang kami lakukan ialah memeriksa kesihatan amnya. Kami mengambil sampel darah dan air kencing."Kami telah menjalankan beberapa pemeriksaan kesihatan untuk mengetahui tahap kesihatannya."Kami melihat ia kurang berat badan, mengalami anemia dan kecederaan di lehernya dijangkiti kuman," kata Juan Pablo Loureiro, veterinar dan pengarah Fundacion Mundo Marino.Semalam, haiwan terbabit dilepaskan ke habitatnya bersama seekor lagi singa laut yang diselamatkan pada April lalu. -Reuters


Enam maut 'angkara' Taufan Doksuri di Filipina

(Kakitangan pengawal pantai Filipina (PCG) membersihkan pokok tumbang di bandar Buguey,Cagayan, Filipina akibat Taufan Doksuri/AFP)

MANILA, 27 Julai- Angka kematian akibat taufan yang membawa angin kencang dan hujan lebat di utara Filipina meningkat kepada enam orang, hari ini.Taufan Doksuri itu membadai pulau utama Luzon semalam dengan menumbangkan banyak pokok, memutuskan bekalan elektrik dan memaksa pemindahan ribuan penduduk daripada komuniti pantai.Seorang ibu dan tiga anaknya maut semalam apabila tanah runtuh menimpa kediaman mereka di perbandaran Buguias di wilayah pergunungan Benguet, manakala lima penghuni berjaya diselamatkan.Sementara hari ini, seorang wanita maut dihempap pokok kelapa yang tumbang di wilayah Isabela dan seorang budak lelaki, 16, maut akibat tanah runtuh di bandar Baguio.Doksuri dijangka semakin lemah apabila ia bergerak merentasi Laut China Selatan, sebelum diramal mendarat di tenggara China menjelang esok. -AFP

(Peta memaparkan lokasi dan laluan ramalan Taufan Doksuri/AFP)


Angka kematian runtuhan bangunan di Cameroon meningkat

(Anggota bomba mencari mangsa yang terselamat di dalam runtuhan/AFP)

DOUALA, 27 Julai- Angka kematian akibat bangunan runtuh di hab perniagaan Cameroon di sini meningkat kepada 40 orang selepas tiga mayat ditemukan semalam.Bangunan empat tingkat rumah pangsa itu runtuh dan menimpa bangunan kediaman lain di utara bandar tersebut pada Sabtu lalu.Gabenor wilayah Littoral, Samuel Dieudonne Ivaha Diboua berkata, angka korban semasa adalah 40 orang dengan 20 lagi cedera termasuk empat kritikal."Angka kematian mungkin meningkat lagi," katanya.Sementara itu, Presiden Paul Biya menerusi laman sosial memaklumkan, beliau telah mengarahkan pihak berkuasa untuk membuka siasatan bagi menjelaskan punca tragedi tersebut.Penduduk tempatan memberitahu bahawa terdapat kesan retak pada dinding bangunan yang usang dengan runtuhan berlaku ketika acara perayaan sedang berlangsung di bangunan terbabit.Lima orang maut dalam keadaan sama di sini pada 2016 dengan pihak berkuasa menyalahkan sistem pembaikan yang lemah dan pelanggaran peraturan bangunan.

Pihak berkuasa tempatan kemudian mengenal pasti sebanyak 500 bangunan berstatus bahaya serta dalam risiko runtuh. -AFP


Kren tumbang di New York, enam cedera

(Rakaman kejadian kren jatuh di New York/Twitter @jimmy_farring)

New York, 27 Julai- Sebahagian kren pembinaan tumbang dan terkena bangunan bersebelahan sebelum serpihan konkritnya jatuh ke jalan raya yang sedang sibuk di Midtown Manhattan di sini, semalam.Enam orang cedera dalam kejadian sekitar pukul 7.30 pagi waktu tempatan itu.Difahamkan, runtuhan terjadi selepas insiden kebakaran berlaku di dalam kereta kendaliannya.Rakaman video dramatik yang disiarkan di media sosial menunjukkan bahagian kren itu melanggar bangunan kaca pencakar langit di seberang jalan ketika penduduk lari menyelamatkan diri daripada serpihan yang jatuh.Timbalan Ketua Bomba New York City, Joseph Pfeifer berkata, insiden berlaku ketika kren berkenaan sedang mengangkat 16 tan konkrit sebelum kabelnya menjadi tidak stabil akibat kebakaran.Pengendali kren memaklumkan dia melihat kebakaran serta cuba memadamkannya tetapi api menyambar dan dia terpaksa meninggalkan kren tersebut.

"Pengendali kren dapat keluar dan selamat. Siasatan lanjut sedang dijalankan pihak kami," kata Pfeifer.

Pada 2016, sebuah kren tumbang di Lower Manhattan semasa angin kencang dan salji lebat yang membunuh seorang. -AFP


Lagi kemalangan bas, 24 maut di Senegal

LOUGA, 27 Julai- Sekurang-kurangnya 24 orang termasuk empat kanak-kanak maut dalam kejadian kemalangan jalan raya melibatkan sebuah bas di utara Senegal, semalam.Menteri Dalam Negeri, Antoine Felix Abdoulaye Diome berkata, 54 orang lagi cedera dalam kemalangan yang berlaku berhampiran kampung Dielerlou Syll, di wilayah sini pada pukul 7.40 pagi waktu tempatan."Bas itu dilapor memuatkan seramai 76 penumpang, melebihi kapasiti 60 orang yang dalam perjalanan dari sebuah bandar di utara negara."Bomba memberitahu bas terbabit telah terbabas dan terbalik dengan keempat-empat tayarnya berada di udara," katanya dalam sidang media di lokasi kemalangan di sini.Antoine Felix menambah, mereka yang cedera telah dipindahkan ke sebuah hospital di bandar Louga dan bandar Saint-Louis untuk rawatan lanjut. Kejadian terbabit merupakan nahas ketiga seumpamanya berlaku di negara itu pada tahun ini.Pada Januari, seramai 19 orang terbunuh dan 24 cedera dalam perlanggaran di kawasan sama, berhampiran Louga, manakala pada minggu sebelumnya, kira-kira 40 orang maut dalam perlanggaran bas di tengah Senegal.Banyak kes kemalangan besar di negara Afrika membabitkan kenderaan usang, pemanduan melulu dan pegawai penguatkuasa undang-undang menerima rasuah menjadi antara penyumbang kepada tragedi jalan raya. -AFP


Kim Jong-un, Menteri Pertahanan Rusia dan delegasi China adakan pertemuan di Pyongyang

(Kim Jong-un (kiri) berjabat tangan dengan Sergei Shoigu (kanan) di bangunan pejabat Parti Central Jawatankuasadi Pyongyang, Korea Utara pada 26 Julai 2023/Foto AFP, KCNA VIA KNS)

SEOUL, 27 Julai- Pemimpin Korea Utara, Kim Jong-un mengadakan pertemuan dengan Menteri Pertahanan Rusia, Sergei Shoigu serta delagasi China di Pyongyang, menjelang sambutan ulang tahun Perang Korea ke-70 yang disambut hari ini.Agensi Berita Pusat Korea (KCNA) melaporkan Shoigu turut menyerahkan surat bertandatangan daripada Presiden Rusia, Vladimir Putin kepada Jong-un dalam satu 'perbincangan mesra'."Jong-un dan Shoigu membincangkan perkara yang menjadi perhatian bersama dalam bidang pertahanan dan keselamatan negara serta persekitaran keselamatan serantau dan antarabangsa."Shoigu juga dibawa melawat aset ketenteraan yang mempamerkan senjata dan peralatan jenis baharu Korea Utara," kata KCNA.Rusia adalah sekutu bersejarah Korea Utara yang merupakan salah satu daripada segelintir negara yang menjalin hubungan persahabatan dengan Pyongyang.Jong-un juga bertegas dalam menyokong pencerobohan Moscow ke atas Ukraine termasuk mendakwa Washington membekalkan roket dan peluru berpandu kepada Ukraine.Sementara itu, beliau juga bertemu dengan delegasi China yang diketuai oleh ahli biro politik, Li Hongzhong."Hongzhong 'dengan sopan' menyerahkan surat peribadi yang dikirimkan Presiden China, Xi Jinping dalam pertemuan tersebut."Jong-un menyatakan China dan Korea Utara akan sentiasa berusaha untuk mengukuhkan lagi persahabatan dan perpaduan," kata KCNA.Beijing adalah sekutu terpenting bagi ekonomi Pyongyang, hubungan mereka terjalin dalam pertumpahan darah pada Perang Korea 1950-an.Difahamkan, delegasi Rusia dan China adalah pelawat asing pertama Pyonyang sejak penutupan pandemik 2020.Pyongyang memperingati ulang tahun ke-70 penandatanganan gencatan senjata Perang Korea pada 27 Julai 1953, yang menamatkan permusuhan terbuka dan disambut di negara itu sebagai Hari Kemenangan. -AFP

(Kim Jong-un (depan kanan) bersama Sergei Shoigu (depan kiri) dan delegasi tenteramelawat rumah pameran senjata di Pyongyang, Korea Utara/Foto AFP, KCNA VIA KNS)


Gempa bumi 6.4 magnitud gegar timur Vanuatu

HONG KONG, 27 Julai- Gempa bumi berukuran 6.4 magnitud melanda 83 kilometer (km) timur di luar pantai Vanuatu semalam, lapor Jabatan Kajian Geologi Amerika Syarikat (USGS).Bagaimanapun, Pusat Amaran Tsunami Amerika Syarikat mengesahkan, tiada ancaman bagi pulau Guam, Rota, Tinian atau Saipan daripada gempa luar pesisir yang melanda pada kedalaman 10 km.Bandar terdekat, Port-Olry, adalah sejauh 95 km dari pusat gempa.Vanuatu terletak dalam Lingkaran Api Pasifik, zon aktiviti tektonik di sekitar Pasifik yang kerap berlaku gempa bumi dan gunung berapi. -AFP


Kebakaran hutan di Greece, mayat penternak ditemukan

GREECE, 27 Julai- Sebanyak 61 kebakaran hutan tercetus di seluruh Greece, semalam.Menurut jurucakap bomba, pihaknya menemukan mayat seorang penternak berusia 45 tahun di kawasan luar bandar ketika operasi pemadaman api dijalankan.Katanya, kebakaran hutan di tengah Greece itu memusnahkan ladang ternakan dan kilang."Keadaan tersebut menyebabkan para penternak memindahkan ternakan mereka ke kawasan lebih selamat."Terdapat juga haiwan yang tidak dapat diselamatkan dan rentung terbakar di sebuah ladang lembu di Sesklo."Tanah dan pokok di kawasan pertanian yang tidak dibersihkan menyebabkan kebakaran menjadi lebih teruk."Beberapa komuniti di kawasan Magnesia yang terjejas teruk, diminta meninggalkan kawasan tersebut demi keselamatan mereka. - REUTERS


8 orang terperangkap dalam lombong emas haram di Jawa tengah

JAKARTA, 27 Julai- Pasukan penyelamat Indonesia bertungkus-lumus untuk menyelamatkan lapan orang yang terperangkap dalam lombong emas haram di Jawa tengah, pulau terbesar di negara itu.Kejadian berlaku di Kampung Pancurendang, apabila para pelombong sedang menggali lubang sedalam 60 meter (200 kaki), sebelum air tiba-tiba membanjiri lombong haram tersebut.Menurut Ketua Polis Tempatan, Edy Suranta Sitepu, keadaan mangsa masih belum diketahui.Pasukan penyelamat dibantu tentera cuba menyedut air keluar. Jika gagal, penyelam akan dihantar untuk mencari mangsa."Sekarang kami masih cuba menyedut air keluar, kami memberi tumpuan untuk menyelamatkan nyawa pelombong", katanya.“Kami tidak tahu keadaan semasa mereka, mari kita berdoa supaya mereka dapat dipindahkan dengan selamat,” katanya.

Aktiviti perlombongan itu didapati tidak berlesen dan tidak mengambil kira langkah keselamatan."Kebanyakan pekerja yang terperangkap telah berpindah dari Jawa Barat ke lombong di wilayah itu", kata polis.Pada 2021, enam orang terbunuh di Pulau Sulawesi dalam kejadian lombong emas runtuh.Dua tahun sebelum itu, sekurang-kurangnya 16 orang terbunuh apabila sebuah lagi lombong emas haram di pulau itu runtuh dan menimbus pekerja.Pada 2016,  seramai 11 pelombong maut selepas banjir lumpur melanda sebuah lombong emas haram di wilayah Jambi, Sumatera.-AFP


Jet pejuang Arab Saudi terhempas, sekurang-kurangnya seorang maut

RIYADH, 27 Julai- Sebuah jet pejuang tentera Arab Saudi terhempas dan membunuh sekurang-kurangnya seorang anak kapalnya ketika menjalankan misi latihan di selatan negara itu, semalam.Jurucakap Kementerian Pertahanan, Brigedier Jeneral Turki al-Maliki berkata, pesawat armada F-15SA milik kerajaan itu terhempas pada pukul 2.28 petang waktu tempatan di kawasan latihan pangkalan udara di bandar Khamis Mushait.“Kemalangan itu mengakibatkan anak kapal udara mati syahid,” kata kenyataan itu tanpa memaklumkan dengan tepat berapa jumlah mangsa yang maut.Turki berkata, siasatan telah dilancarkan bagi mengetahui punca kejadian.Khamis Mushait terletak di wilayah Asir bersempadan dengan Yaman, di mana Arab Saudi selama lebih lapan tahun mengetuai pakatan tentera yang menyokong kerajaan yang diiktiraf di peringkat antarabangsa menentang pemberontak Houthi.Pertempuran di Yaman telah reda dengan ketara sejak gencatan senjata diumumkan pada April 2022, walaupun secara rasmi tamat pada Oktober. -AFP


Aung San Suu Kyi mungkin dikenakan tahanan rumah

NAYPYITAW, 26 Julai -Kerajaan tentera Myanmar mungkin memindahkan pemimpin yang digulingkan, Aung San Suu Kyi dari penjara ke tahanan rumah di sini.Pemenang Nobel berusia 78 tahun itu ditahan awal 2021 selepas tentera menggulingkan kerajaan menerusi rampasan kuasa yang menyaksikan ribuan rakyat dipenjarakan dan terbunuh.Akhbar Associated Press memetik seorang pegawai keselamatan yang tidak dikenali sebagai berkata tindakan itu adalah tindakan pengampunan kepada banduan sebagai sebahagian daripada upacara keagamaan yang dijadualkan minggu depan.Manakala Perkhidmatan berbahasa Burma BBC memetik sumber yang dekat dengan penjara sebagai berkata dia mungkin telah dipindahkan ke rumah yang biasanya digunakan oleh pegawai kerajaan.Sementara itu, jurucakap tentera Myanmar tidak memberi sebarang maklum balas berhubung perkara tersebut.Peguam Suu Kyi dan jurucakap Kerajaan Perpaduan Nasional (NUG), yang menentang pemerintahan tentera juga tidak dapat mengesahkan laporan itu.Banyak kerajaan Barat mengecam perlakuan junta terhadap Suu Kyi dan menyeru agar mereka dibebaskan.Bulan ini, Menteri Luar Thailand, Don Pramudwinai berkata beliau baru-baru ini bertemu Suu Kyi, pegawai asing pertama yang diberikan akses sejak dia ditahan lebih dua tahun lalu.-REUTERS


Hun Sen letak jawatan selepas hampir empat dekad berkuasa

PHNOM PENH, 26 Julai -Perdana Menteri Kemboja, Hun Sen mengumumkan peletakan jawatan pada Rabu selepas empat dekad menerajui kepimpinan negara itu sejak 1985.Menurut Hun Sen, dia bakal menyerahkan kuasa kepada anak lelakinya."Saya ingin meminta pemahaman daripada rakyat bahawa saya tidak akan meneruskan sebagai perdana menteri," kata lelaki berusia 70 tahun itu dalam siaran khas di televisyen negara.Tambah Hun Sen, Hun Manet, seorang jeneral berusia 45 tahun, akan mengambil alih jawatan perdana menteri di ketua kerajaan baharu pada 22 Ogos depan.“Saya meminta orang ramai menyokong Hun Manet yang akan menjadi perdana menteri baharu,” katanya.Bekas anggota tentera Khemer Rouge berusia 70 tahun itu menghapuskan tentangan terhadap pemerintahannya dengan mengharamkan parti-parti pembangkang dan menyekat kebebasan bersuara.Kemenangan tersebut membuka jalan kepada Hun Sen bagi meneruskan penggantian dinasti kepada anak sulungnya yang disifatkan oleh para pengkritik menyerupai pemerintahan Korea Utara.Pada pilihan raya Ahad lalu, Parti pimpinan Hun Sen, Parti Rakyat Kemboja (CPP) berjaya memenangi pilihan raya negara itu Ahad lalu dengan 82 peratus undi tanpa saingan daripada pembangkang.Sebelum ini, kerajaan Kemboja memuji peratusan keluar mengundi sebanyak 84.6 peratus yang disifatkan sebagai bukti kematangan demokrasi negara itu tetapi kuasa Barat termasuk Amerika Syarikat dan Kesatuan Eropah mengecam tinjauan itu sebagai tidak bebas dan tidak adil.-AFP

(Perdana Menteri Kemboja, Hun Sen umum peletakan jawatan dalam siaran langsung/FOTO AFP)


Mahkamah Iran batal hukuman gantung terhadap penunjuk perasaan

TEHRAN, 26 Julai -Mahkamah Agung Iran hari ini telah membatalkan hukuman gantung kepada seorang lelaki berusia 23 tahun yang dituduh terlibat dalam pembunuhan anggota polis ketika protes yang berlaku di seluruh negara tahun lalu.Lelaki berkenaan, Mohammad Ghobadlou dijatuhi hukuman mati selepas mahkamah mendapati dia bersalah menyerang pegawai polis dan mengakibatkan kematian salah seorang daripada anggota polis berkenaan."Mahkamah Agung membatalkan hukuman mati terhadap Ghobadlou dan merujuk kesnya kepada sistem kehakiman bagi menangani isu berkaitan kesihatan mental yang dihadapinya", lapor agensi berita Iran Mehr, memetik kenyataan daripada pasukan pembelanya.Sebelum ini, keluarga Ghobadlou telah merayu bagi mendapatkan pengampunan daripada mahkamah dengan alasan lelaki itu mengalami gangguan bipolar.Iran sebelum ini dilaporkan telah melaksanakan tujuh hukuman mati susulan protes yang dicetuskan oleh kematian wanita Iran-Kurdish Mahsa Amini pada September ketika dalam tahanan polis.Hukuman tersebut telah mencetuskan kecaman daripada antarabangsa.Puluhan pegawai polis adalah antara ratusan orang yang terbunuh semasa protes Amini, yang dilabelkan Tehran sebagai rusuhan yang sengaja dicetuskan oleh kuasa asing.-AFP


Pegawai pantai Filipina mula operasi menyelamat, pembersihan akibat Doksuri

Filipina, 26 Julai - Operasi menyelamat dan pembersihan di kawasan pantai utara Filipina dilakukan selepas kawasan itu dilanda taufan Doksuri yang mengakibatkan ribut dan hujan lebat.Kebanyakan tebing sungai dilimpahi air menyebabkan ribuan penduduk terputus bekalan elektrik.Doksuri menyerang penduduk pesisir pantai, termasuk perkampungan terpencil yang terletak di hutan tropika, dan menyebabkan sekurang-kurangnya seorang maut.Ribut itu merentasi hampir 900 km (560 batu) dan dijangka turut melanda ke arah ke arah Taiwan dan tanah besar China.Pentadbiran Meteorologi China telah mengeluarkan amaran ribut ke peringkat kedua tertinggi dan hab pembuatan wilayah Guangdong memberi amaran ribut terburuk dalam tempoh sedekad. - REUTERS


Thaksin akan kembali ke Thailand selepas 15 tahun hidup dalam buangan

BANGKOK, 26 Julai- Jutawan dan bekas Perdana Menteri Thailand, Thaksin Shinawatra akan kembali ke tanah airnya pada 10 Ogos selepas 15 tahun hidup dalam buangan, kata anak perempuannya.Taikun berusia 74 tahun itu, dua kali dipilih sebagai perdana menteri tetapi digulingkan oleh rampasan kuasa tentera pada 2006, telah lama berhasrat mahu pulang, tetapi berdepan pelbagai pertuduhan jenayah yang menurutnya bermotifkan politik.Thaksin adalah seorang pemimpin pro demokrasi dan kepulangannya boleh menyemarakkan keadaan politik yang sudah tegang.Kerajaan itu berada dalam kebuntuan politik selepas Senat yang dikuasai tentera menyekat ketua Parti Move Forward (MFP) daripada menjadi perdana menteri selepas parti reformis itu memenangi pilihan raya pada Mei."Saya tidak percaya apa yang akan saya tulis. Ayah akan kembali pada 10 Ogos di Lapangan terbang Don Meung," anak perempuannya Paetongtarn Shinawatra menulis di laman Facebook rasminya pada Rabu iaitu pada hari jadinya.Paetongtarn adalah calon untuk menjadi PM bagi parti Pheu Thai, yang menduduki tempat kedua dalam pilihan raya dan kini cuba membentuk kerajaan selepas MFP disekat."Hati saya dan semua orang dalam keluarga kami berasa terharu, gembira dan bimbang, tetapi kami menghormati keputusan ayah," tulisnya.Beberapa hari sebelum pilihan raya pada Mei, Thaksin berkata di media sosial bahawa dia akan kembali ke Thailand sebelum hari lahirnya kerana dia semakin tua dan ingin meluangkan masa bersama cucunya.Thaksin disabitkan secara tidak hadir atas pertuduhan rasuah pada 2008 dan sejak itu menghadapi banyak kes lain, namun mengakui bersedia untuk naik mahkamah.Thaksin dilantik sebagai Perdana Menteri Thailand pada 2001 dan digulingkan dalam rampasan kuasa pada 2006 selepas dituduh terbabit dalam rasuah dan tidak menghormati sistem beraja negara itu.-AFP


Putera Mahkota UAE adakan mesyuarat dua hala dengan Tengku Hassanal di Abu Dhabi

ABU DHABI, 26 Julai- Putera Mahkota Emiriah Arab Bersatu (UAE) Mohamed bin Zayed Al Nahyan mengadakan pertemuan dengan Pemangku Raja Pahang Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah, sempena lawatan Putera Diraja Malaysia itu awal minggu ini.Pada mesyuarat di pejabatnya pada Isnin, Sheikh Khaled yang juga Pengerusi Majlis Eksekutif Abu Dhabi dan Tengku Hassanal membincangkan hubungan rapat UAE dan Malaysia, serta peluang untuk kerjasama merentasi bidang kepentingan bersama untuk rakyat kedua-dua negara, menurut Agensi Berita Emirates (WAM).Turut hadir dalam mesyuarat itu ialah Setiausaha Agung Majlis Eksekutif Abu Dhabi Saif Saeed Ghobash dan Mansour Al Dhaheri.Mei lepas, Sheikh Khaled membuat lawatan khas selama empat hari ke Malaysia.UAE ialah rakan dagang dan destinasi eksport kedua terbesar Malaysia, serta destinasi import kedua terbesar di rantau Asia Barat.Pada 2022, jumlah dagangan Malaysia dan UAE meningkat 73.5 peratus kepada RM38.73 bilion daripada RM22.33 bilion tahun sebelumnya.- BERNAMA-WAM


Populasi Jepun menurun, kependudukan warga asing meningkat

TOKYO, 26 Julai- Populasi penduduk Jepun dilaporkan berkurangan pada kadar terpantas manakala bilangan penduduk asing meningkat kepada hampir 3 juta orang,menurut data kerajaan pada Rabu.Data tersebut menggariskan, warga asing memainkan peranan yang lebih besar dalam masyarakat Jepun untuk menampung populasi yang semakin berkurangan.Populasi warga Jepun turun untuk tahun ke-14, kira-kira 800,000 orang kepada 122.42 juta pada 2022, menurut data yang dikeluarkan oleh Kementerian Hal Ehwal Dalam Negeri dan Komunikasi.Buat pertama kalinya, jumlah penduduk Jepun menurun di semua 47 wilayah. Jumlah penduduk secara keseluruhan jatuh kepada 125.41 juta orang, penurunan kira-kira 511,000.Populasi Jepun memuncak pada 2008 dan telah menurun sejak itu kerana kadar kelahirannya yang rendah.Bilangan warga asing yang beralamat di Jepun ialah 2.99 juta orang pada 1 Januari, melonjak 10.7% daripada setahun lalu. Tokyo menjadi 'rumah' kepada warga sing dengan 4.2% daripada penduduk, atau 581,112 orang. Ibu kota negara itu muncul sebagai wilayah dengan peningkatan terbesar penduduk warga asing tahun lepas.Perdana Menteri Fumio Kishida telah menjadikan pembalikan kadar kelahiran negara itu sebagai keutamaan.Meski negara mencatat tahap hutang yang tinggi, pentadbiran Fumio Kishada merancang untuk memperuntukkan perbelanjaan 3.5 trilion yen (AS$24.84 bilion) setahun untuk penjagaan anak dan langkah lain bagi menyokong ibu bapa.-REUTERS


Singapura gantung mati banduan dadah ke-14

SINGAPURA, 26 Julai- Singapura menjalankan hukuman gantung terhadap seorang lelaki tempatan yang disabitkan kesalahan mengedar dadah, dua hari sebelum hukuman mati yang dijadualkan terhadap banduan wanita pertama di negara itu dalam tempoh hampir 20 tahun.Mohd Aziz Hussain, disabitkan dan dijatuhi hukuman mati pada 2017 kerana mengedar tidak kurang daripada 49.98 gram heroin, telah dihukum gantung di Penjara Changi, kata Biro Narkotik Pusat dalam satu kenyataan.Lelaki berusia 57 tahun itu adalah banduan ke-14 yang dihukum gantung sejak kerajaan meneruskan hukuman mati pada Mac 2022 selepas berehat selama dua tahun semasa pandemik COVID-19.Rayuan Mohd Aziz sebelum ini telah ditolak dan petisyen untuk pengampunan presiden juga ditolak.Seorang banduan dadah wanita, Saridewi Djamani, 45 tahun, dijadualkan menjalani hukuman gantung pada Jumaat, menurut kumpulan hak asasi tempatan Transformative Justice Collective (TJC).Dia dijatuhi hukuman mati pada 2018 kerana mengedar kira-kira 30 gram heroin.Saridewi akan menjadi wanita pertama dihukum mati di Singapura sejak 2004, apabila pendandan rambut Yen May Woen berusia 36 tahun dihukum gantung kerana mengedar dadah, menurut aktivis TJC Kokila Annamalai.Singapura mempunyai beberapa undang-undang antidadah paling keras di dunia, mengedar lebih daripada 500 gram ganja atau lebih 15 gram heroin boleh mengakibatkan hukuman mati.Badan pemerhati hak asasi manusia Amnesty International pada Selasa menggesa Singapura supaya menghentikan hukuman mati kerana tiada bukti menunjukkan hukuman mati berkesan dalam menghentikan kepada jenayah."Adalah tidak wajar pihak berkuasa di Singapura terus melakukan lebih banyak hukuman mati atas nama kawalan dadah," kata pakar hukuman mati Amnesty Chiara Sangiorgio dalam satu kenyataan.Singapura, bagaimanapun menegaskan bahawa hukuman mati telah membantu menjadikannya salah satu negara paling selamat di Asia.Antara yang digantung sejak tahun lalu ialah Nagaenthran K. Dharmalingam, yang pelaksanaannya mencetuskan bantahan global, termasuk daripada Pertubuhan Bangsa Bersatu dan taikun British Richard Branson, kerana dia dilaporkan mempunyai kecacatan mental.-AFP


Kebakaran hutan Greece ragut tiga nyawa

RHODES, 26 Julai- Kebakaran hutan di Greece yang telah berlanjutan selama berminggu-minggu mengakibatkan tiga orang maut.Perdana Menteri, Kyriakos Mitsotakis turut memberi amaran mengenai risiko akibat kebakaran tersebut apabila bencana itu menyebabkan rumah penduduk musnah serta memaksa pelancong dipindahkan.Dua juruterbang terbunuh apabila pesawat Canadair CL-215 yang sedang digunakan untuk memadamkan kebakaran terhempas di pulau Evia, timur Athens, kata tentera udara.Kedua-dua mangsa berusia 34 dan 27 tahun.Rakaman TV menunjukkan pesawat itu melepaskan air di atas api dan kemudian terhempas ke lereng bukit dan terbakar.Penyiar negeri ERT melaporkan bahawa mayat seorang penternak berusia 41 tahun yang hilang sejak Ahad ditemui terbakar di sebuah pondok di Evia.Beratus-ratus anggota bomba, dibantu oleh tentera dari Turki dan Slovakia, telah membantu memerangi kebakaran yang telah marak di pulau Rhodes, Corfu dan Evia sejak Rabu.

Mitsotakis memberitahu menteri pada hari Selasa bahawa hari-hari berikutnya akan menjadi sukar, dengan keadaan mungkin bertambah baik selepas Khamis.Suhu tinggi di Greece dijangka meningkat sehingga Rabu hingga melebihi 44 Celsius (111 Fahrenheit) di beberapa kawasan.Datuk Bandar Rhodes berkata di Facebook pulau itu menghadapi ujian yang tidak pernah berlaku sebelum ini.Seorang pendakwa raya telah melancarkan siasatan ke atas punca kebakaran dan kesiapsiagaan serta tindak balas pihak berkuasa, lapor ERT. Ia berkata kira-kira 10% daripada kawasan tanah pulau itu telah terbakar.Kira-kira 3,000 pelancong telah pulang dengan kapal terbang pada hari Selasa dan pengendali pelancongan membatalkan perjalanan memasuki pulau tersebut. -REUTERS


Zelensky tidak akan bertolak ansur dengan pengkhianat

(Zelensky melawat bangunan kediaman yang rosak akibatserangan peluru berpandu Rusia di Zaporizhzhia/REUTERS)

KIEV, 26 Julai- Presiden Ukraine Volodymyr Zelensky menegaskan beliau tidak akan bertolak ansur dengan rasuah atau pengkhianatan dalam hal ehwal negara, ketika Ukraine sedang bertungkus lumus berusaha mempertahankan diri daripada penceroboh Rusia.Menerusi ucapan video berkenaan antirasuah yang disiarkan, dua kes penting terbongkar iaitu penahanan seorang pegawai pengambilan tentera yang dituduh melakukan penyelewengan besar-besaran dan seorang ahli parlimen yang dituduh bekerjasama dengan Rusia. Pada bulan lalu, beliau mengumumkan rancangan untuk mengaudit pejabat draf tentera bagi menghapuskan rasuah.Langkah itu adalah sebahagian daripada dasar lama untuk membersihkan jabatan tentera dan kerajaan dalam usaha menunjukkan kepada penyokong Barat Ukraine bahawa, beliau serius untuk menangani rasuah yang berakar umbi.Ia merupakan elemen utama dalam yang proses panjang bagi memperoleh keahlian Kesatuan Eropah."Rakyat Ukraine yang menyokong perang marah dengan amalan rasuah", kata Zelensky.

"Biar saya beri amaran kepada semua ahli parlimen, pegawai dan semua yang bekerja sebagai penjawat awam,” katanya.“Apabila anda menghabiskan masa berhari-hari mencari senjata untuk negara, apabila perhatian semua orang tertumpu pada sama ada terdapat artileri, peluru berpandu dan dron, anda merasakan kekuatan moral yang diberikan oleh askar kita kepada Ukraine."Tiada siapa yang akan memaafkan ahli parlimen, hakim, pegawai tentera atau mana-mana pegawai lain kerana meletakkan diri mereka sebagai pembangkang kepada negeri.Tentera Rusia menyerang Ukraine pada Februari 2022, sejak itu perang telah membunuh beribu-ribu orang awam dan anggota tentera, menyebabkan jutaan orang kehilangan tempat tinggal dan menghancurkan bandar-bandar Ukraine.Zelensky, ketika berucap kepada ahli parlimen, berkata beliau tidak akan bertolak ansur lagi dengan mereka yang jenis mementingkan keuntungan peribadi dan mereka yang enggan menyokong undang-undang yang diperlukan untuk Ukraine memulakan kempen untuk mendapatkan memperolehi keahlian EU (Kesatuan Eropah).“Saya tidak mahu lagi melihat sebarang penolakan seperti itu,” katanya. "Tiada siapa yang mahu melihatnya. "Ukraine tidak mempunyai masa lagi untuk itu".Terdahulu, pihak berkuasa undang-undang berkata Ketua Pusat Pengambilan Tentera di selatan Ukraine yang dituduh melakukan rasuah dan penyelewengan telah diperintahkan ditahan dalam tahanan pra-perbicaraan, dengan jaminan ditetapkan bersamaan lebih AS$4 juta.Agensi Kebangsaan Pencegahan Rasuah Ukraine berkata, Ketua Pejabat Pengambilan Tentera di Odesa, Yevhen Borysov dituduh memperoleh dana yang tidak dapat dijelaskan bernilai lebih AS$5 juta.Media Ukraine telah melaporkan dalam beberapa bulan kebelakangan ini tentang bagaimana keluarganya memperoleh harta di Sepanyol.Novikov memberitahu sidang akhbar bahawa siasatan awal menunjukkan bahawa Borysov telah memperoleh jumlah yang besar melalui pinjaman daripada rakan kongsi perniagaan, ketika Ukraine Ukraine menghadapi serangan Rusia setiap hari.Pejabat pendakwa raya berkata ahli parlimen Oleksandr Ponomaryov, yang disyaki bekerjasama dengan Rusia di tenggara, telah ditangkap sementara menunggu perbicaraan atas tuduhan pengkhianatan.Ponomaryov, seorang ahli parlimen dituduh mempunyai kaitan dengan Rusia, telah ditahan dalam tahanan tanpa penjamin oleh Mahkamah Daerah Pechersk Kiev. Bagaimanapun, dia telah menafikan bekerjasama dengan Rusia pada masa lalu.-REUTERS


Taufan Doksuri landa Filipina, ribuan penduduk dipindahkan

MANILA, 26 Julai- Ribuan penduduk berlindung di pusat pemindahan kecemasan selepas Taufan Doksuri melanda Filipina.Menurut Agensi Cuaca Filipina, ia membawa angin kuat sehingga 175 kilometer sejam ketika berlegar di perairan Pulau Fuga."Taufan yang boleh mengancam nyawa itu telah menumbangkan pokok, memutuskan bekalan elektrik dan hujan lebat."Doksuri melanda Lautan Pasifik pada Selasa, tetapi lemah apabila menghampiri Filipina," katanya menerusi kenyataan.Sementara itu, Pegawai Bencana Wilayah Cagayan, Ruelie Rapsing berkata kira-kira 12,000 penduduk telah dipindahkan dari rumah mereka di wilayah Cagayan, termasuk 431 di kepulauan Babuyan disebabkan taufan terbabit.Fuga adalah salah satu daripada lima pulau yang membentuk kepulauan kecil itu.Banjir juga telah dilaporkan di kawasan perbandaran pantai Lallo, Pamplona dan Claveria.Tiada laporan mengenai kemalangan jiwa. - AFP


Miguel Angel Lopez digantung, 'kantoi' doping

PARIS, 26 Julai- Pelumba Colombia Miguel Angel Lopez digantung kerana disyaki terlibat dengan penggunaan bahan terlarang ketika menyertai Giro d'Italia.Pelumba pasukan Medellin-EPM itu disahkan positif ujian doping dan digantung, bagi membolehkan penyiasatan penuh dilakukan terhadapnya dijalankan.Kesatuan Berbasikal Antarabangsa UCI mengesahkan perkara itu pada Selasa."Lopez sedang disiasat kerana penggunaan dan pemilikan bahan terlarang pada minggu-minggu sebelum Giro d'Italia 2022", kata UCI mengenai keputusannya untuk menggantung  pelumba itu sementara menunggu keputusan muktamad.Lopez, 29, yang meraih kedudukan ketiga dalam Giro d'Italia dan Vuelta pada 2018, dijangka mengambil bahagian dalam kejohanan berbasikal dunia di Glasgow dari 3-13 Ogos.UCI berkata keputusan itu diambil selepas bukti diperoleh daripada polis di Sepanyol dan Pertubuhan Anti-Doping Kebangsaan Sepanyol.Disember lalu, Lopez dipecat oleh pasukan Astana, atas dakwaan mempunyai perkaitan dengan doktor Sepanyol di tengah-tengah siasatan doping.Dia telah pun digantung sementara selama seminggu oleh pasukannya selepas ditahan di Lapangan Terbang Madrid pada Julai lalu.Pemain Colombia itu yang juga pemenang Jelajah Switzerland pada 2016 dan Jelajah Catalonia pada 2019 bagaimanapun menafikan sebarang kaitan dengan doping.Sejak awal tahun 2023, dia berlumba untuk pasukan divisyen tiga Medellin-EPM, memenangi Tour de San Juan di Argentina dan Tour de Colombia, di mana dia memenangi sembilan daripada sepuluh peringkat.Pasukannya berkata mereka menghormati keputusan UCI, dan menegluarkan Lopez daripada Jelajah Panama.Kenyataan mereka seterusnya menunjukkan pra pelumba telah menjalani ujian kawalan anti-doping sejak dia menyertai pasukan itu dan masing-masing menghasilkan keputusan negatif.


Blinken harap dapat kerjasama baik dengan Wang Yi

NUKU'ALOFA, 26 Julai- Setiausaha Negara AS Antony Blinken berkata pada Rabu berharap untuk menjalin kerjasama yang baik dengan Menteri Luar China yang baharu, Wang Yi selepas penyandang sebelum ini, Qin Gang telah dilucutkan jawatan secara mengejut."Saya juga mengenali Wang Yi selama lebih sedekad. Saya telah bertemu dengannya beberapa kali," kata Blinken merujuk kepada diplomat tertinggi baharu itu. "Saya menjangka dapat bekerja dengan baik dengannya seperti yang kita lakukan pada masa lalu.""Adalah penting bagi kami untuk menguruskan hubungan ini secara bertanggungjawab. Itu bermula dengan diplomasi, yang bermula dengan penglibatan dan saya akan bekerjasama dengan sesiapa sahaja rakan sejawatan dari China yang berkaitan."Blinken berkata ia adalah keputusan besar buat China untuk menyingkirkan Qin, yang tidak pernah dilihat di khalayak ramai sejak 25 Jun.Tiada alasan rasmi diberikan untuk penyingkiran atau kehilangannya daripada pandangan umum."Qin Gang adalah duta ke Washington. Saya mengenalinya semasa dia menjadi duta. Saya mempunyai kerjasama baik dengannya dalam peranannya sebagai menteri luar dan saya mengucapkan selamat maju jaya," kata Blinken. -AFP


Ribut di Sicily, dua orang maut

ITALI, 26 Julai- Sekurang-kurangnya dua orang ditemukan maut selepas ribut melanda Sicily, Itali.Perdana Menteri Itali, Giorgia Meloni berkata gadis berusia 16 tahun antara yang maut disebabkan ribut itu."Angin kencang dan hujan lebat menyebabkan remaja tersebut maut selepas pokok tumbang menghempap khemahnya di Brescia."Ribut turut menyebabkan seorang wanita separuh umur dihempap pokok tumbang di Lissone, utara Milan."Lebih 200 panggilan diterima bomba di seluruh Milan sejak pukul 4.00 pagi," katanya kepada pemberita di sini.Meloni menasihati penduduk agar sentiasa berhati-hati dan berwaspada dengan perubahan cuaca di Itali.Sementara itu, cuaca panas di bandar Catania, timur Sicily menyebabkan tiga orang terkorban.Presiden wilayah Sicily, Renato Schifani berkata mayat dua orang mangsa berusia 70-an ditemukan dalam sebuah rumah yang musnah terbakar manakala seorang lagi ditemukan berhampiran bandar Palermo. - AFP


Pemilik Spurs didakwa terbabit skim perdagangan orang dalam

NEW YORK, 26 Julai- Pemilik kelab Liga Perdana Inggeris Tottenham Hotspur, Joe Lewis didakwa atas tuduhan perdagangan orang dalam (insider trading), kata pendakwa raya persekutuan Amerika Syarikat (AS) di sini.Peguam AS bagi Daerah Selatan New York, Damian Williams berkata jutawan Britain yang berpangkalan di Bahamas itu memberikan maklumat dalaman kepada pekerja dan kekasihnya selama bertahun-tahun dalam skim yang mengaut keuntungan berjuta-juta dolar."Hari ini saya mengumumkan bahawa pejabat saya, daerah selatan New York, telah menuduh Joe Lewis, 86, kerana mendalangi skim perdagangan orang dalam," umum Williams dalam satu kenyataan di Twitter."Kami mendakwa bahawa selama bertahun-tahun Joe Lewis menyalahgunakan aksesnya ke bilik lembaga korporat dan berulang kali memberikan maklumat dalaman kepada pasangan romantik, pembantu peribadi, juruterbang peribadi dan rakan-rakannya."Mereka kemudian berdagang dengan maklumat dalaman itu dan memperoleh berjuta-juta dolar dalam pasaran saham," tambahnya.Williams berkata Lewis menyampaikan maklumat dalaman sebagai cara memberi pampasan kepada pekerja atau memberi hadiah kepada rakan, sambil menggambarkan skim itu sebagai "rasuah korporat klasik.""Joe Lewis seorang yang kaya. Tetapi, seperti yang kami dakwa, beliau menggunakan maklumat dalaman sebagai cara untuk memberi pampasan kepada pekerjanya atau untuk memberikan hadiah kepada rakan dan kekasihnya."Lewis dilaporkan sebagai salah seorang lelaki terkaya Britain dengan kekayaan dianggarkan bernilai US$6 bilion, membina reputasinya sebagai spekulator mata wang pada 1980-an dan awal 1990-an.Syarikat induk Lewis ENIC membeli kepentingan majoriti dalam Tottenham pada tahun 2001 daripada Alan Sugar, seorang lagi hartawan terkemuka Britain. -AFP

(Joe Lewis (kiri) dan pengerusi Tottenham Hotspur Daniel Levy (kanan)/REUTERS)


Insiden tiga kenderaan, 21 orang cedera di Peru

LIMA, 26 Julai- Sekurang-kurangnya 21 orang cedera dalam insiden tiga kenderaan di wilayah Lima, Peru.Menurut pihak berkuasa tempatan Luringancho-Chosica, tiga mangsa kritikal dan sedang menerima rawatan di Unit Rawatan Rapi (ICU). "Kemalangan melibatkan dua buah van dan sebuah kenderaan bermotor (motosikal roda tiga)."Orang ramai dikatakan bergegas menyelamatkan mangsa kemalangan, sebelum mereka semua dilanggar."Punca sebenar kemalangan sedang dalam siasatan," katanya menerusi kemalangan. - REUTERS


Mahkamah arahkan abang PM Singapura perbetul catatan di Facebook

SINGAPURA, 25 Julai- Kerajaan Singapura pada Selasa mengarahkan abang kepada Perdana Menteri Singapura, Lee Hsien Loong agar membetulkan semula catatan di hantaran Facebook miliknya yang mengandungi kenyataan palsu berkaitan isu rumah sewa melibatkan dua menteri kabinet negara berkenaan.Lee Hsien Yang, 65, diarah membuat pembetulan kepada hantaran asal dengan menyatakan bahawa ia mengandungi kenyataan fakta palsu.Pembetulan itu juga turut mengandungi pautan yang mengarahkan pembaca kepada apa yang kerajaan katakan merupakan fakta yang benar.Kementerian Undang-Undang memaklumkan Hsien Yang diarahkan untuk menerbitkan pembetulan di bawah Akta Perlindungan Daripada Kepalsuan dan Manipulasi Dalam Talian (POFMA).Hantaran oleh Lee Hsien Yang berkaitan dengan kontroversi penyewaan banglo kolonial oleh menteri luar negeri dan undang-undang itu mencetuskan bantahan penduduk negara itu yang kebanyakannya tinggal di pangsapuri bertingkat yang dibina kerajaan Singapura.Hsien Yang, 65, terbabit dalam pertikaian dengan Hsien Loong, berhubung kediaman milik mendiang bapa mereka yang juga pengasas Singapura moden, Lee Kuan Yew.Lee Hsien Yang dan kakaknya, Lee Wei Ling, telah menuduh abangnya, Hsien Loong menentang hasrat bapa mereka untuk merobohkan rumah itu.Bercakap kepada AFP, Hsien Yang berkata dia berhasrat untuk menerbitkan kenyataan mengenai perintah itu esok.Catatan di Facebooknya kekal tanpa sebarang pembetulan petang tadi.-AFP


MFP tak sertai kerajaan gabungan Thailand

BANGKOK, 25 Julai - Parti Move Forward (MFP) tidak akan menyertai kerajaan bersama Parti United Thai Nation atau Palang Pracharath.MFP mencapai kata putus selepas mengadakan perbincangan dengan Ahli Parlimen berhubung situasi politik semasa dan kedudukan parti itu dalam kerajaan.Parti berkenaan mendakwa bekas anggota utama United Thai Nation, Jeneral Prayut Chan-o-cha dan ketua Palang Pracharath, Jen Prawit Wongsuwan, mengetuai rampasan kuasa pada 2014 dan mahu kekal berkuasa untuk meluluskan Perlembagaan 2017.Perdana Menteri, Prayut Chan-o-cha baru-baru ini mengumumkan akan berhenti daripada politik dan meletak jawatan daripada parti United Thai Nation.Keputusan pilihan raya umum Mei lalu, menyaksikan MFP memenangi lebih banyak kerusi dewan, berbanding parti lain diikuti Pheu Thai.MFP bagaimanapun menarik diri daripada membentuk kerajaan selepas pemimpinnya Pita Limjaroenrat, yang juga calon Perdana Menteri, tidak mendapat undi Parlimen yang mencukupi.-REUTERS


Penerbangan lewat lima jam, penumpang Vietnam dapat bayaran balik

HANOI, 25 Julai - Syarikat penerbangan di Vietnam perlu membuat bayaran balik kepada penumpang sekiranya penerbangan mereka tertunda selama lima jam atau lebih.Perkara itu tertakluk di bawah peraturan baharu membabitkan pembayaran keseluruhan harga tiket yang dijangka berkuatkuasa satu September depan.Menurut Kementerian Pengangkutan negara itu, bagi penerbangan yang ditunda selama dua jam atau lebih, syarikat penerbangan perlu menawarkan perubahan jadual penerbangan yang sesuai kepada penumpang.Di bawah peraturan baharu itu juga, syarikat penerbangan perlu mengecualikan sebarang syarat mengenai perubahan jadual perjalanan atau pertukaran penerbangan dan surcaj yang berkaitan.Bagi tiket yang tidak digunakan sepenuhnya, jumlah bayaran balik akan sama dengan tambang tiket yang dibayar penumpang.-BERNAMA


Menteri Luar China dipecat

BEIJING, 25 Julai - Menteri Luar China, Qin Gang telah dilucutkan daripada jawatannya pada Selasa lapor media tempatan selepas tidak kelihatan mahupun membuat kemunculan di khalayak umum sejak akhir Jun lalu."Qin Gang telah disingkirkan daripada jawatan menteri luar."Badan perundangan tertinggi China mengundi untuk melantik Wang Yi sebagai menteri luar",kata media kerajaan Xinhua.Laporan berkenaan tidak memberikan alasan terhadap penyingkiran Qin, sebaliknya memaklumkan Presiden Xi Jinping telah menandatangani perintah untuk menggubal keputusan tersebut.Sebelum ini, kerajaan China menutup mulut mengenai nasib Qin, yang tidak kelihatan di khalayak ramai sejak 25 Jun ketika dia bertemu timbalan menteri luar Rusia Andrey Rudenko di Beijing.Ketiadaan Qin, mencetuskan spekulasi bahawa dia telah disingkirkan daripada jawatan atau berada dalam siasatan rasmi.Tugas Qin baru-baru ini telah diambil alih oleh diplomat tertinggi China Wang, yang mengetuai dasar luar Parti Komunis dan mengatasi Qin dalam hierarki kerajaan.Qin telah menggantikan Wang sebagai menteri luar pada Disember tahun lalu.-AFP

(Menteri Luar China, Qin Gang/FOTO AFP)


Lapangan terbang Sicily ditutup akibat kebakaran hutan dan cuaca ekstrem

MILAN, 25 Julai - Lapangan terbang Palermo di Sicily Itali ditutup susulan kebakaran hutan dan cuaca ekstrem yang melanda negara itu.Ribut teruk menyebabkan kerosakan dan mengakibatkan dua kematian di utara negara itu.Anggota bomba berusaha untuk memadamkan kebakaran besar di kawasan berhampiran yang turut mengganggu lalu lintas.Gelombang haba telah melanda selatan Eropah, dengan suhu terik yang membawa peningkatan risiko kebakaran dan kematian.Di beberapa bahagian timur Sicily, suhu meningkat kepada 47.6 Celsius pada Isnin, menghampiri rekod tertinggi Eropah iaitu 48.8 Celsius yang direkodkan di pulau itu dua tahun lalu.Itali antara negara Eropah yang paling terjejas oleh perubahan iklim, dan mengalami banjir maut pada bulan Mei-AFP


Speaker Parlimen Thai tangguh undi pilih PM baharu

BANGKOK, 25 Julai - Speaker Parlimen Thailand pada Selasa memutuskan penangguhan pengundian bagi memilih perdana Menteri baharu negara itu, menurut media tempatannya.Undian itu yang dijadualkan pada Khamis ini terpaksa ditangguhkan selepas Pejabat Ombudsman Thailand menghantar petisyen kepada Mahkamah Perlembagaan untuk menangguhkan pengundian berkenaan.Pejabat Ombudsman dalam kenyataannya pada Isnin berkata, ia akan membuat permohonan kepada Mahkamah Persekutuan bagi memutuskan sama ada keputusan parlimen bagi pemilihan semula calon Perdana Menteri Pita Limjaroenrat pada minggu lepas melanggar perlembagaan.Setiausaha Agungnya, Keirov Kritteeranon dalam sidang media berkata, pihaknya juga akan meminta mahkamah untuk mengambil langkah bagi menangguhkan proses pemilihan Perdana Menteri Thailand yang sepatutnya dijadualkan pada Khamis ini, sehingga keputusan mahkamah keluar.Terdahulu, pada Rabu lalu, keputusan undian ahli Dewan Perwakilan dan Negara Thailand telah menghalang Pita, 42 yang merupakan Ketua Parti Move Forward yang memenangi pilihan raya lalu, daripada menyandang jawatan Perdana Menteri Thai yang baharu.Sebelum ini, Parlimen Thailand menolak pencalonan Pita Limjaroenrat berikutan cubaan pertamanya pada 13 Julai lalu gagal mendapat sokongan mencukupi untuk dilantik sebagai Perdana Menteri baharu.Sementara itu, Parti Pheu Thai yang muncul sebagai parti kedua paling popular dalam pilihan raya Mei, dijangka mencalonkan calonnya sendiri bagi jawatan Perdana Menteri sebagai sebahagian daripada pakatan lapan parti termasuk Move Forward pimpinan Pita Limjaroenrat.-REUTERS

(Calon Perdana Menteri Thailand, Pita Limjaroenrat/FOTO AFP)


Serangan udara keenam Rusia ke atas Kiev

KIEV, 25 Julai- Rusia melancarkan serangan udara keenam bulan ini ke atas Kiev, pada Selasa.Menurut pentadbiran tentera Ukraine, serangan Moscow itu menggunakan dron Shahed buatan Iran.Bagaimanapun, kesemua dron berjaya ditembak jatuh sistem pertahanan udara Ukraine.Amaran serangan udara berkenaan berlangsung selama lebih tiga jam ke atas bandar dan separuh timur negara itu."Tiada kemalangan jiwa atau kerosakan serius dilaporkan dan pihak kami masih mengumpul maklumat, kata ketua pentadbiran tentera Kiev, Serhiy Popko menerusi aplikasi Telegram.-REUTERS

(Rusia melancarkan serangan udara keenam bulan ini ke atas Kiev/Foto Reuters)


RSF sedia tamatkan peperangan di Sudan

(Youssef Ezzat (kanan) menghadiri rundingan damai di Togo/Foto AFP)

LOME, 25 Julai- Pasukan Separa Tentera Sudan (RSF) telah bersedia untuk menamatkan peperangan. Wakilnya, Youssef Ezzat ketika menghadiri rundingan damai di Togo berkata sudah tiba masanya, keamanan dikembalikan di Sudan, khususnya Darfur.Peperangan antara RSF dengan tentera Sudan sudah melepasi 100 hari. RSF katanya, bersedia menyertai mana-mana rundingan damai, menyatukan rakyat serta memulakan masa depan baharu."Kami bersedia untuk menyertai rundingan bagi keamanan dan menyatukan orang ramai, sekali gus menghentikan perang di Darfur dan Sudan,” kata Youssef Ezzat kepada AFP di luar perbincangan di Lome."Ini masanya untuk menamatkan perang, memulakan masa depan baharu untuk rakyat Sudan, keamanan, pembangunan, kesaksamaan."Itulah yang kami cari dan saya fikir sudah tiba masanya untuk keamanan itu," tambahnya.

Konflik bersenjata yang tercetus di ibu negara Khartoum pada 15 April dan merebak ke Darfur telah menyebabkan sekurang-kurangnya 3,000 maut di seluruh Sudan dan ratusan ribu orang kehilangan tempat tinggal.-AFP


Punca kematian pelakon Julian Sands tidak dapat ditentukan

LOS ANGELES, 25 Julai- Punca kematian pelakon Britain Julian Sands, yang hilang ketika mendaki gunung di California pada Januari, diputuskan secara rasmi sebagai "tidak dapat ditentukan," kata pihak berkuasa tempatan, pada Isnin.Jurucakap Jabatan Sheriff-Koroner Daerah San Bernardino memberitahu, punca kematian tidak dapat dikenal pasti berikutan keadaan mayat; selain tiada faktor lain yang ditemukan semasa siasatan."Ini adalah perkara biasa apabila berurusan membabitkan kes seperti ini dan ia merupakan keputusan rasmi," katanya dalam satu kenyataan kepada AFP.Sands, yang terkenal pada tahun 1980-an melalui wataknya dalam "A Room with a View," hilang di gunung pada ketinggian 10,000 kaki Mount San Antonio, juga dikenali Gunung Baldy dalam kalangan penduduk tempatan.-AFP


Taufan Doksuri badai utara Filipina

MANILA, 25 Julai- Taufan Doksuri membadai kawasan di utara Filipina, pada Selasa, mencetuskan arahan pemindahan kepada penduduk yang tinggal di pesisir pantai.Menurut biro cuaca, taufan itu membawa angin dengan kelajuan maksimum 185 kilometer sejam ketika ia bergerak menuju tiga pulau berhampiran Pulau Luzon.Doksuri yang digelar 'Egay' di Filipina, dijangka membadai atau melintasi kawasan berhampiran Pulau Babuyan atau wilayah di timur Cagayan, menjelang tengah hari esok.Taufan itu dijangka membawa hujan melebihi 200 milimeter hujan di pulau-pulau dan bahagian utara wilayah Cagayan, Apayao dan Ilocos Norte.Sementara itu, Pegawai Bencana Tempatan, Charles Castillejos berkata masyarakat pesisir pantai di pulau-pulau itu telah diarah meninggalkan kediaman, selain nelayan tidak dibenarkan ke laut."Kami menghantar polis untuk meyakinkan mereka yang masih berdegil dan enggan berpindah," kata Castillejos kepada AFP.

(Petani membawa lembu mereka ke tempat yang lebih selamat di bandar Ilagan, wilayahIsabela, utara Manila pada 25 Julai 2023, ketika Taufan Doksuri menuju ke utara Filipina/Foto AFP)

Agensi cuaca dalam amaran turut memaklumkan lonjakan ribut lebih tiga meter boleh melanda di beberapa kawasan rendah.Hujan lebat dijangka merentasi wilayah pergunungan utara dalam beberapa hari akan datang, dengan tanah runtuh "berkemungkinan berlaku", tambahnya.Secara purata, Filipina dilanda 20 ribut besar setiap tahun yang membunuh beratus-ratus orang.-AFP


Jepun kutuk pelancaran peluru berpandu balistik Korea Utara

TOKYO, 25 Julai- Perdana Menteri Jepun, Fumio Kishida, pada Selasa mengutuk sekeras-kerasnya pelancaran dua peluru berpandu balistik pada lewat malam oleh Korea Utara.Ia beberapa jam selepas kapal selam berkuasa nuklear Amerika Syarikat (AS) tiba di pangkalan tentera laut di Korea Selatan.Kishida menyifatkan pelancaran peluru berpandu itu mengancam kestabilan serantau."Ini (pelancaran peluru berpandu) mengancam keamanan dan kestabilan bukan sahaja negara kita, tetapi rantau ini dan masyarakat antarabangsa. Ia sama sekali tidak boleh diterima."Ini adalah satu siri tindakan yang bertentangan dengan resolusi Majlis Keselamatan Pertubuhan Bangsa Bersatu. "Dengan kini, bersama mengutuk mereka, kami telah membuat bantahan," kata Kishida dalam sidang media hari ini.

(Perdana Menteri Jepun, Fumio Kishida/Foto Reuters)

Korea Utara yang marah dengan situasi itu bertindak balas dengan mengatakan penempatan sedemikian boleh memenuhi kriteria untuk penggunaan senjata nuklearnya.-REUTERS


37 orang maut, bangunan runtuh di Cameroon

YAOUNDE, 25 Julai- Angka korban akibat runtuhan bangunan di hub perniagaan Cameroon, Douala, meningkat kepada 37 orang. 21 orang lagi cedera dengan lima daripadanya parah. Bangunan pangsapuri empat tingkat itu, runtuh ke bangunan kediaman lain di utara bandar berkenaan pada Sabtu; antara tragedi paling buruk dalam sejarah negara tersebut. Menteri Pembangunan Bandar, Celestine Ketcha-Courtes yang melawat lokasi kejadian pada Isnin berkata pembinaan bangunan itu tidak mendapat kebenaran. Angka korban dijangka meningkat dan pasukan keselamatan masih bertungkus lumus mencari mangsa yang masih hilang.Sementara itu, Hospital Laquintinie di Douala pada Ahad memberitahu telah mengambil 13 pesakit, dua daripadanya seorang kanak-kanak perempuan berusia tiga tahun dan seorang wanita berusia 19 tahun meninggal dunia.

(Pasukan keselamatan bertungkus lumus mencari mangsa yang masih hilang/Foto AFP)

Saintis komputer, Prosper Tchinda, salah seorang yang pertama tiba di tempat kejadian berkata jumlah korban masih boleh meningkat.

"Ada seorang mangsa terselamat keluar dengan hanya calar dan kami menemukan bayi yang sihat," katanya kepada AFP melalui panggilan telefon.Lelaki berusia 42 tahun itu tinggal beberapa minit berjalan kaki dari blok bangunan yang runtuh dan berkata "seperti terdapat acara dengan muzik apabila kejadian berlaku".Nathalie, yang juga tinggal di kawasan tersebut tetapi tidak mahu memberikan nama penuhnya, memberitahu bangunan tersebut "gagal" dan berada dalam keadaan yang teruk.

"Terdapat keretakan pada dinding dan kami merasakan ia boleh runtuh pada bila-bila masa," katanya.-AFP


Tukang masak 'TikTok' buka restoran di Los Angeles

LOS ANGELES, 25 Julai- Tue Nguyen menjadi pempengaruh di TikTok dengan memuat naik video dirinya memasak masakan Vietnam semasa COVID-19.Setelah berakhir perintah kawalan pergerakan akibat COVID-19, bermula dengan aplikasi dalam talian, tukang masak muda itu mula menceburi ke bidang masakan secara lebih serius dengan membuka restoran pertamanya berhampiran Los Angeles."Saya rasa perkara itu seperti mimpi," Nguyen, 25, memberitahu AFP baru-baru ini di Di Di, restorannya di pinggir bandar Hollywood Barat."Sejujurnya saya tidak menjangka ia akan datang secepat ini."Nguyen mula mendalami bidang masakan dengan belajar di sekolah masakan dan dia benar-benar menguasai gastronomi (kajian hubungan antara budaya dan masakan) apabila dia memanfaatkan warisan itu."Saya tidak belajar memasak sehinggalah, saya mula teringat kembali rasa masakan ibu saya."

(Nguyen sedang memasak Nasi Goreng Di Di di restorannya/AFP)

Nguyen dari Vietnam berhijrah ke Amerika Syarikat bersama keluarganya semasa kecil sering memuji ibu dan bapa tirinya. Mereka merupakan idola utamanya di dapur."Mereka mengingatkan saya setiap kali saya berada di dapur untuk memasak dan menjadikan masakan enak selain mempercayai air tangannya," kata Nguyen.Pada awalnya Nguyen memuat naik video makan (mukbang) hanya untuk keseronokan namun, video masakannya menjadikan dia semakin dikenali di platform TikTok.Nguyen berjaya menarik minat pengguna di aplikasi itu belajar mencipta resepi masakan."Ketika itulah saya sedar ini merupakan peluang kepada saya untuk belajar, malah berkongsi pelbagai jenis masakan saya."Kebanyakan tukang masak meningkat naik dengan membuka restoran sebelum mereka dikenali sebagai pempengaruh di media sosial.Nguyen mencuba pendekatan sebaliknya dan mula membawa hidangan secara dalam taliannya ke dunia nyata. Di Di merupakan restoran yang dibuka oleh Nguyen.Nguyen juga tidak merasakan hanya dengan berkongsi resipinya di aplikasi media sosial akan menjejaskan perniagaan restorannya."Banyak resipi yang saya kongsi secara dalam talian sangat mudah untuk diikuti, " kata Nguyen.- AFP


Hujan lebat landa Monza, Itali

(Tangkap layar rakaman yang dikongsi pengguna di media sosial/Foto Reuters)

DESIO, 25 Julai- Hujan lebat dan tiupan angin kencang melanda wilayah timur laut Itali di Monza, pada Selasa.Rakaman dikongsi pengguna di laman media sosial menunjukkan angin kencang, kilat dan ribut berterusan, berlaku hingga malam.Keadaan itu menyebabkan kenderaan dan beberapa papan tanda jalan rosak, dihempap pokok tumbang.

Monza, Milan dan sebahagian besar kawasan sekitarnya kekal di bawah amaran cuaca jingga untuk ribut petir, hingga pagi ini.Itali bergelut dengan cuaca ekstrem yang berbeza beberapa hari kebelakangan ini, selepas kebakaran hutan serta suhu meningkat telah menjejaskan wilayah selatan Calabria dan pulau Sicily.-REUTERS


(Runtuhan selepas serangan tentera di Odesa pada 24 Julai 2023/AFP)

KIEV, 25 Julai- Seorang bekas pegawai kanan tentera Ukraine ditahan kerana disyaki terbabit dengan rasuah berikutan laporan keluarganya membeli hartanah bernilai berjuta-juta dolar di Sepanyol selepas pencerobohan Rusia.Yevgen Borisov bertanggungjawab dalam mobilisasi dan kerahan tenaga di wilayah Odesa selatan sehingga pemecatannya pada akhir Jun.Penyiasat pada Mei menuduh Borisov menerima rasuah sebagai balasan untuk mengecualikan beberapa orang daripada menyertai tentera.Biro Siasatan Negara Ukraine, yang menyiasat rasuah peringkat tinggi, berkata Borisov telah ditahan di Kiev dalam operasi bersama dengan pejabat pendakwa raya."Bekas pegawai itu cuba melarikan diri," kata penyiasat sambil menambah dia cuba berbuat demikian dengan menukar nombor telefon, nombor plat kereta dan menukar lokasinya.Sabtu lepas, Borisov didakwa atas "pengayaan yang menyalahi undang-undang" dan mengelak tugas ketenteraan yang disengajakan, kata SBI.Dia berdepan hukuman penjara sehingga 10 tahun. -AFP

(Ukraine tahan bekas pegawai kanan tentera disyaki rasuah/File AFP)


Hina al-Quran: Algeria panggil Utusan Khas Denmark, Sweden

ALGIERS, 25 Julai- Kerajaan Algeria telah memanggil Utusan Khas Denmark dan Sweden untuk mengutuk perbuatan menghina al-Quran baru-baru ini di Copenhagen dan Stockholm.Kementerian luar dalam satu kenyataan memaklumkan bahawa duta Denmark dan wakil kedutaan Sweden dipanggil untuk menyampaikan bantahan secara rasmi."Algeria juga mengutuk dengan tegas perbuatan tidak bermoral dan tidak bertamadun yang menyasarkan semua yang suci bagi umat Islam di seluruh dunia."Hujah bahawa demonstrasi seumpama itu dibenarkan atas nama kebebasan bersuara tidak boleh diterima."Perbuatan tercela ini bertentangan dengan nilai toleransi dan hanya berfungsi untuk menghidupkan semula kebencian dan Islamofobia," tegas kenyataan itu. -AFP

(Algeria telah memanggil utusan Denmark dan Sweden untuk mengutuk perbuatan menghina al-Quran baru-baru ini di Copenhagen dan Stockholm/Foto fail)


Serangan Rusia ancam keselamatan Laut Hitam

BUCHAREST, 25 Julai- Presiden Romania, Klaus Iohannis memberi amaran bahawa keselamatan di Laut Hitam berisiko selepas tentera Rusia menyerang infrastruktur pelabuhan Ukraine di sungai Danube.“Saya mengutuk sekeras-kerasnya serangan Rusia baru-baru ini terhadap infrastruktur awam Ukraine di Danube, sangat dekat dengan Romania,” tulis Presiden Iohannis di Twitter."Peningkatan serangan baru-baru ini menimbulkan risiko serius kepada keselamatan di Laut Hitam. Ia juga menjejaskan transit bijirin Ukraine selanjutnya, sekali gus keselamatan makanan global," tambahnya.Rakaman amatur yang disiarkan di media sosial oleh seorang warga Romania menunjukkan letupan di seberang Danube, ketika dron kelihatan menyerang Pelabuhan Reni.Pegawai Ukraine melaporkan serangan dron Rusia selama empat jam terhadap infrastruktur pelabuhan di wilayah selatan Odesa.Reni adalah sebuah bandar pelabuhan Ukraine manakala Danube membentuk sempadan semula jadi dengan Romania, dan juga berhampiran sempadan Moldova.Rantau delta Danube yang merentangi Romania dan Ukraine, digunakan sebagai laluan eksport untuk bijirin Ukraine.Di Washington jurucakap Jabatan Negara Amerika Syarikat, Matthew Miller berkata Setiausaha Negara, Antony Blinken membincangkan mengenai letupan itu dengan Menteri Luar Romania, Luminita Odobescu."Kami akan mempertahankan setiap inci wilayah NATO. Setiausaha menyatakan dengan jelas dalam panggilannya dengan Menteri Luar Romania hari ini," kata Miller."Kami akan terus berunding dengan rakan kongsi kami di rantau ini tentang bagaimana kami boleh mencari kaedah alternatif untuk mengeluarkan bijirin dari Ukraine," ujarnya.Rusia minggu lalu menarik diri daripada perjanjian penting yang membenarkan pengeksportan selamat bijirin Ukraine melalui Laut Hitam.Sejak itu Kiev menuduh Rusia menyasarkan bekalan bijirin dan infrastruktur yang penting untuk eksport. -AFP

(Klaus Iohannis bercakap semasa sidang akhbar dengan Canselor Jerman selepas pertemuan dua hala mereka di Istana Cotroceni/AFP)


Pejabat Ombudsman Thailand hantar petisyen tangguh undian PM baharu

(Setiausaha Agung Ombudsman, Keirov Kritteranon/ BERNAMA)

BANGKOK, 24 Julai - Pejabat Ombudsman Thailand menghantar petisyen kepada Mahkamah Perlembagaan untuk menangguhkan undian memilih perdana menteri baharu pada Khamis sehingga ia memutuskan kesahihan undi Parlimen yang menafikan pencalonan semula pemimpin Parti Move Forward (MFP), Pita Limjaroenrat.Setiausaha Agung Ombudsman, Keirov Kritteranon berkata pejabat itu menerima 17 petisyen yang dikemukakan oleh Ahli Parlimen dan orang ramai terhadap resolusi Parlimen pada Khamis lalu.Beliau berkata ketiga-tiga ombudsman sebulat suara bersetuju bahawa 17 petisyen itu memenuhi semua kriteria untuk diserahkan kepada Mahkamah Perlembagaan."Pejabat meminta mahkamah menangguhkan pengundian Khamis ini sehingga ia membuat keputusan mengenai petisyen itu," katanya.Pejabat Ombudsman ialah sebuah agensi kerajaan bebas yang menyiasat aduan rakyat terhadap agensi kerajaan.Keirov berkata Ahli Parlimen yang mengundi untuk menyekat Pita daripada dicalonkan semula melanggar hak dan kebebasan pempetisyen.“Mahkamah Perlembagaan mempunyai kuasa untuk mengawal Parlimen bagi memastikan ia tidak melanggar hak rakyat,” katanya.Khamis lalu, Parlimen menolak pencalonan Pita sebagai calon perdana menteri, berikutan bidaan pertamanya pada 13 Julai gagal memperoleh sokongan yang mencukupi untuk dilantik sebagai perdana menteri baharu Thailand.- BERNAMA

(Pejabat Ombudsman Thailand terima17 petisyen dikemukakan Ahli Parlimen dan orang ramaiterhadap resolusi Parlimen pada Khamis lalu/ REUTERS)


Perlembagaan kontroversi diluluskan pemimpin junta Mali

BAMAKO, MALI, 24 Julai- Ketua junta tentera Mali, Kolonel Assimi Goita menerima pakai Perlembagaan baharu kontroversi, selepas keputusan pungutan suara menyokong pindaan perkara berkenaan.Keputusan referendum Jun, yang dikeluarkan pada Jumaat menunjukkan 96.91 peratus undian menyokong pindaan yang akan memberi laluan kepada pilihan raya parlimen dan presiden yang demokratik.Bagaimanapun, menurut Mahkamah Perlembagaan, jumlah penyertaan dalam referendum itu hanya 38.23 peratus.

(Ketua junta tentera Mali, Kolonel Assimi Goita/ AFP)

Di bawah Perlembagaan yang dicadangkan untuk menggantikan teks dari 1992, peranan presiden dan tentera akan diperkukuh dengan ketara dengan mengorbankan Parlimen. Tentera akan diamanahkan dengan "pelaksanaan undang-undang".Manakala presiden mendapat kuasa ke atas perdana menteri dan Kabinet.Goita, pemimpin yang merampas kuasa pada 2021 dan isytihar dirinya sebagai presiden sementara mengumumkan kelulusan Perlembagaan itu.Namun, masih belum menyatakan sama ada beliau akan bertanding jawatan presiden.- AFP


Ketua pembangkang Sepanyol umum hasrat bentuk kerajaan baharu

(Pemimpin pembangkang konservatif Sepanyol Parti Rakyat (PP), Alberto Nunez Feijoo/ REUTERS)

MOSCOW, 24 Julai- Pemimpin pembangkang konservatif Sepanyol Parti Rakyat (PP), Alberto Nunez Feijoo mengumumkan beliau akan membentuk kerajaan baharu selepas partinya memenangi pilihan raya awal, lapor Sputnik.Berdasarkan kiraan undian rasmi terkini, dengan lebih 99 peratus undi selesai dikira, PP memenangi 136 kerusi di Parlimen, manakala Parti Pekerja Sosialis Sepanyol (PSOE) yang diketuai Perdana Menteri Pedro Sanchez memperoleh 122 kerusi.Parti berhaluan kiri Sumar mendapat 31 kerusi, manakala parti berhaluan kanan VOX memperoleh 33 kerusi."Saya akan mengetuai dialog untuk membentuk kerajaan mengikut kehendak majoriti rakyat Sepanyol dalam pilihan raya pada Ahad," kata Feijoo dalam ucapan di ibu pejabat PP.- BERNAMA-SPUTNIK

(Alberto Nunez Feijoo pada perhimpunan kempen pembukaan menjelang pilihan raya mengejut 23 Julai,di Castelldefels, Sepanyol, 6 Julai 2023/ REUTERS)


Elon Musk tukar logo burung Twitter dengan  X

(Logo baharu Twitter dilihat ditayangkan di bangunan ibu pejabat korporat di pusat bandar San Francisco, California/ REUTERS)

LOS ANGELES, 24 Julai- Hartawan dan pemilik platform media sosial Twitter, Elon Musk telah menggantikan logo burung ikonik Twitter dengan logo baharu iaitu 'X'.

Musk membuat pengumuman mengejutkan mengenai rancangannya semalam dan dilihat melakukan penjenamaan pada pagi Isnin.Dalam sebuah ciapan, Musk menulis Twitter.com kini dikenali sebagai X.com.Beliau turut berkongsi foto ibu pejabat Twitter yang diterangi oleh logo X gergasi baharu.

Ia dilihat perubahan terbesar terhadap Twitter sejak beliau ambil alih platform media sosial tersebut tahun lalu.Sejak membeli Twitter Oktober tahun lalu, syarikat itu sudah menukar nama perniagaannya kepada X Corp, mencerminkan visi hartawan itu untuk mencipta "aplikasi hebat" seperti WeChat di China.Syarikat itu dikritik apabila Musk mengumumkan awal bulan ini bahawa Twitter menghadkan bilangan kiriman tweet setiap hari yang boleh dibaca oleh pelbagai akaun.Had harian itu bagaimanapun membantu memacu pertumbuhan pesaing Meta, Threads, yang sudahpun melepasi 100 juta pendaftaran dalam tempoh lima hari sejak ia dilancarkan.-REUTERS


Penahanan Travis King,  perbincangan dengan Korea Utara dimulakan- PBB

(Perbincangan telah bermula antara Komando dan Korea Utara mengenai kes tentera AS, Travis King / REUTERS)

SEOUL, 24 Julai- Pasukan Pertubuhan Bangsa- Bangsa Bersatu (PBB) telah memulakan perbincangan dengan Korea Utara berhubung kes tentera Amerika Syarikat, Travis King yang menyeberang sempadan. Menurut Leftenan Jeneral Andrew Harrison, ia masih di peringkat permulaan dan tidak banyak perkara yang boleh dikongsikan.Ujarnya, perkara yang kini menjadi keutamaannya adalah kesihatan dan kebajikan Travis yang kini dalam tahanan. "Dan perbualan telah dimulakan dengan KPA (Tentera Rakyat Korea) melalui mekanisme perjanjian Gencatan Senjata.""Saya tidak akan dan saya tidak boleh mengatakan apa-apa yang boleh menjejaskan proses itu," katanya.Travis yang dalam sesi lawatan ke kawasan sempadan mengambil tindakan sendiri dengan menyeberangi sempadan kemudian ditahan tentera.Sehingga kini Korea Utara masih mengunci mulut berhubung hal tersebut. - REUTERS


Presiden Xi dijadual hadiri pembukaan Universiade ke-31

(Foto Fail: Presiden China, Xi Jinping/ AFP)

BEIJING, 24 Julai- Presiden China, Xi Jinping, akan menghadiri acara perasmian Sukan Universiti Musim Panas Dunia (Universiade) yang ke-31 di Chengdu pada 28 Julai ini.Selain itu, beliau juga akan mengadakan majlis jamuan menyambut kedatangan pemimpin negara-negara luar, serta mengadakan sesi pertemuan dua hala.Antara pemimpin asing yang sudah mengesahkan kehadiran ialah Presiden Indonesia Joko Widodo, Presiden Mauritania Mohamed Ould Ghazouani dan Presiden Burundi Evariste Ndayishimiye, Presiden Guyana Dr Mohamed Irfaan Ali, Perdana Menteri Georgia Irakli Garibashvili dan Perdana Menteri Fiji Sitiveni Rabuka.Untuk rekod, perkampungan atlet Universiade Dunia ke-31 yang terletak di kampus Universiti Chengdu telah dirasmikan pada 22 Julai lalu.Luas kawasan perkampungan mencecah 660,000 meter persegi, dengan menempatkan termasuk 10 pangsapuri yang boleh menampung kira-kira 11,000 orang, serta prasarana lain seperti dua kantin atlet, pusat perkhidmatan, pusat perubatan, gim, veneu latihan bola keranjang dan kolam renang.Ketika berlangsungnya temasya sukan kali ini, diunjurkan lebih 100 kontinjen yang terdiri daripada kira-kira 8,000 individu akan menginap di perkampungan itu. - BERNAMA


Suspek tembakan di Auckland didapati bunuh diri- Polis New Zealand

(Polis di tempat kejadian berikutan insiden tembakan di Auckland Khamis lalu/ REUTERS)

WELLINGTON, 24 Julai- Lelaki bersenjata yang membunuh dua mangsa semasa tembakan beramai-ramai di Auckland pada hari pembukaan Piala Dunia Wanita membunuh dirinya semasa berbalas tembak, kata polis New Zealand hari ini.Permulaan kejohanan di Auckland pada Khamis lalu dibayangi apabila seorang lelaki bersenjata melepaskan tembakan ke arah tapak bangunan di tepi pantai bandar itu.Bedah siasat lelaki bersenjata berusia 24 tahun itu menunjukkan dia cedera apabila berbalas tembakan dengan pegawai bersenjata.Namun Detektif Superintendan Ross McKay mengesahkan "kecederaan mautnya dilakukan sendiri”.Tambahnya, empat daripada mereka yang cedera dalam tembakan itu masih menerima rawatan di hospital, termasuk seorang pegawai yang parah.

Khamis lalu, berlaku insiden tembakan ke arah tapak bangunan di Auckland menyebabkan dua maut dan enam orang cedera.Kejadian berlaku berhampiran hotel di mana pasukan Norway dan pasukan bola sepak lain menginap bagi saingan Piala Dunia Wanita FIFA. -AFP


Lebih 19 juta orang hadapi kekurangan makanan di Sudan

(Kerosakan bangunan akibat pertempuran yang berlaku/Foto Reuters)

SUDAN, 24 Julai- Lebih 19 juta orang di Sudan menghadapi masalah kekurangan makanan, ketika konflik bersenjata yang berterusan memburukkan lagi krisis kemanusiaan, kata seorang pegawai Program Makanan Sedunia (WFP) PBB, pada Ahad.Konflik bersenjata antara dua puak tentera bertelagah, yang berlarutan selama lebih tiga bulan, telah mengakibatkan gangguan bekalan air, elektrik dan gas serta kekurangan makanan serta ubat-ubatan yang teruk di banyak kawasan.Menurut data PBB, kira-kira separuh daripada penduduk iaitu 24.7 juta orang, termasuk 13 juta kanak-kanak memerlukan bantuan kemanusiaan.Dalam temu bual dengan Kumpulan Media China (CMG), Pegawai Komunikasi WFP, Mohamed Gamal memberi amaran mengenai keadaan tidak selamat dan makanan yang semakin merosot di kawasan dilanda perang di Sudan."Situasi kemanusiaan benar-benar teruk di Sudan. Pada masa ini, terdapat lebih 19 juta orang yang tidak terjamin makanan dan keadaan ini dijangka menjadi lebih teruk apabila perang berterusan. "WFP amat prihatin terutamanya bagi kawasan seperti Darfur Barat yang pada masa ini tidak dapat diakses untuk perkhidmatan kemanusiaan kami untuk mencapai orang paling memerlukan," katanya.

(Pegawai Komunikasi WFP, Mohamed Gamal/Foto Reuters)

Sejak pertempuran antara Angkatan Bersenjata Sudan (SAF) dan Pasukan Tindak Balas Pantas (RSF) tercetus pada 15 April, hampir 2.8 juta orang telah melarikan diri dari Sudan, termasuk dianggarkan 230,000 orang yang tiba di Chad.Mohamed Gamal berkata WFP juga telah menyediakan rawatan untuk mereka yang cedera, yang memasuki Chad dari Sudan."Sangat malang ramai orang yang menyeberangi sempadan ke Chad mengalami kecederaan teruk kerana perang yang berterusan. "Sebagai tindak balas itu, WFP telah membantu lebih 150,000 orang dan menubuhkan dua unit yang berkhidmat sebagai hospital untuk menyediakan perkhidmatan perubatan kepada mereka yang terjejas akibat perang di Sudan," tambahnya.Dalam pada itu, WFP telah membawa bantuan makanan kepada lebih 1.4 juta orang di Sudan dan menyasarkan untuk menyediakan bantuan untuk 5.9 juta orang yang dilanda konflik di seluruh negara tahun ini.Usaha bantuan kemanusiaan tersebut bagaimanapun telah dihalang kerana pihak yang bertelagah gagal memastikan keselamatan kakitangan kemanusiaan sepenuhnya dan beberapa gudang WFP telah dirompak."Kami menggesa pihak yang bercanggah untuk memudahkan koridor kemanusiaan untuk WFP mencapai orang yang paling memerlukan perkhidmatannya," kata Mohamed Gamal.Menurut angka yang dikeluarkan Kementerian Kesihatan, pertempuran di Sudan telah menyebabkan lebih 3,000 kematian dan lebih 6,000 kecederaan setakat ini.-REUTERS